Betul ke Pelajar Mat Saleh Sentiasa Lagi Pandai?

Saya pernah satu kumpulan projek tahun ketiga kejuruteraan di UK. Kumpulan saya seorang Melayu, dua orang Cina dari Tanah Besar dan seorang mat saleh tempatan. Kami berjanji berjumpa untuk mesyuarat mingguan pukul dua.

Saya sampai paling awal, disusuli oleh kawan – kawan Asia yang lain. Hanya kawan mat saleh itu saja yang belum sampai. Jadi saya telefon tanya, “hang kat mana?” (bahasa Inggeris)

Dia jawab “On the way mate”. Rupa – rupanya baru bangun tidur.

Ai, macam pernah dengar cerita ni.

Perasaan merendah diri terhadap bangsa atau pencapaian akademik negara lain mungkin agak jarang dilontarkan, tapi ia perkara yang sering dirasakan oleh pelajar kita. Kalau anda pernah sertai mana – mana pertandingan antara sekolah, mungkin anda pernah rasai perasaan ‘ketaq’ dengan sekolah lain yang dirasakan hebat.

Dari segi akademik, sentimen ini mungkin dirasai oleh pelajar Malaysia yang belajar di negara Barat. Negara Mat Saleh. Timbul inferiority complex atau perasaan rendah diri dengan pelajar – pelajar berambut perang yang dirasakan lebih hebat penguasaan ilmu mereka.

Perasaan begini bukanlah tidak berasas langsung. Hakikatnya mereka memang miliki institusi akademik gergasi seperti universiti – universiti terbaik dunia. Satu universiti seperti Oxford pula mampu keluarkan kertas akademik lebih banyak daripada himpunan universiti puluhan negara. Bukan itu saja, mereka iklankan pula pencapaian akademik mereka dalam sekalian filem, dokumentari, video Youtube dll.

Namun, sebenarnya perkara yang kita sering rungutkan berkaitan pembelajaran di negara kita, sama saja berlaku di sana.

Contoh paling ketara seperti pembelajaran exam oriented. Sehabis SPM, kita fikirkan keseluruhan sistem persekolahan Malaysia cumalah nak hasilkan pelajar yang mampu jawab atas kertas hasil menghafal skema jawapan.

“Macam mana nak maju kalau kita belajar cuma untuk muntah dalam periksa, tak macam negara mat saleh yang belajar untuk ilmu!”

Tapi menjelangnya sesi peperiksaan di Universiti sana, kedengaran juga rungutan – rungutan sama. “We just cram everything in the last minute and vomit on the exam day mate. Works everytime. That’s how you get your degree”. Kata kawan mat saleh saya.

Malah di UK sendiri terdapat gerakan memansuhkan sistem peperiksaan high stake lantaran kerosakan yang dibawa kepada nilai pembelajaran. Agak ironi apabila kita menganggap sifat pembelajaran exam oriented tak berlaku di negara mereka, apabila sistem itu, A level, GCSE, O level kita sendiri ambil dari mereka (yang mereka ambil daripada Timur).

Begitu juga, jika kita perhatikan data terkini, peralihan ilmu terutama sekali ilmu sains dan matematik mula beralih dan didominasi oleh Timur. Laporan Pisa terhadap trend penguasaan sains dan matematik dalam kalangan pelajar menunjukkan cabang ilmu tersebut dikuasai Singapura, Hong Kong, Jepun dan China.

Bermakna tidak mustahil selepas ini Malaysia akan banyakkan penghantaran pelajar ke Timur. Atau lebih jauh, bahasa akademik akan beralih kepada bahasa Timur.

Ini tidaklah menghairankan, kerana bak kata Ibn Khaldun, tamadun itu berkitar. Kegemilangan bertukar ganti. Kalau beberapa ratus tahun lepas mungkin dikuasai mat saleh, seterusnya orang lain pula. Kalau dulu dikuasai oleh empayar Islam, disebabkan sikap culas dan terlalu cintakan dunia, jatuh pula kepada orang lain.

Maka selaku penuntut ilmu, tak wajar merasa merendah diri seolah – olah merasakan ilmu ini dipegang kuncinya oleh satu bangsa, dan merekalah pendominasi penuh. Ilmu itu hakikatnya, milik Allah.


5 Peribahasa yang Sering Disalahertikan

Tonton versi video di sini

Pernah tak kita rasa ada sesetengah peribahasa yang kita biasa guna, tapi dirasakan macam tak kena?

Rupanya atas beberapa sebab, ada beberapa kesilapan peribahasa yang diwarisi turun – temurun.

Artikel ini senaraikan 5 peribahasa Melayu yang selalu disalahgunakan.

1) Melepaskan Batuk di Tangga

Pernah tak kita terfikir, kenapa bila kita batuk di tangga, dikatakan tak cermat atau tak bersungguh – sungguh?

Adakah apabila seseorang itu nak batuk, dia kena cepat – cepat turun ke ruang tamu atau naik ke bilik tidur untuk dianggap cermat?

Itulah soalan yang ditanya oleh pengarang Utusan, saudara Johardy Ibrahim. Menurutnya, ejaan sebenar dalam pepatah ini adalah batok, dengan ‘O’.

Batok adalah tempurung kelapa yang dijadikan gayung untuk mencuci kaki di rumah Melayu lama.

Jadi, apabila ia diletakkan di tangga, dan bukan tempat asalnya, maka terjadilah peribahasa yang menunjukkan kerja yang tak bersungguh, kerana menyusahkan orang seterusnya.

2) Harapkan pagar, pagar makan padi

Macam mana pagar makan padi?

Dulu sering dianggap bahawa peribahasa tersebut bermaksud pagar tersebut menghalang pertumbuhan padi, atau pagar itu jatuh menghempap padi dan jagung.

Tapi apabila kita ke jelapang padi, pelik juga, di mana pagar?

Rupanya yang dimaksudkan bukan pagar, tapi pegar, atau Lopura Ignita yang merupakan sejenis burung.

Disebabkan burung ini memakan haiwan perosak di sekitar sawah, maka pesawah beri mereka kepercayaan untuk menjaga sawah. Namun rupa – rupanya pesawah tak mengetahui bahawa burung ini juga memakan padi. Maka terjadilah peribahasa ini disebabkan hilang kepercayaan pesawah.

Dipercayai bahawa kesilapan ini berlaku disebabkan penterjemahan jawi ke rumi, ditambah dengan fakta bahawa ramai orang yang tidak mengetahui kewujudan burung tersebut.

Pembetulan terhadap peribahasa yang popular ini bagaimanapun, agak kontroversi.

Pihak Dewan Bahasa dan Pustaka dalam kenyataan yang bertarikh 26/9/2017 mengatakan : “Berdasarkan Datuk Rahman Shaari dalam Sinar Online bertarikh 16 Disember 2014, peribahasa yang betul ialah “harapkan pagar, pagar makan padi“. Peribahasa ini juga yang terakam dalam buku peribahasa, Kamus Istimewa Peribahasa Melayu edisi kedua oleh Abdullah Hussain. Maka, melalui keterangan ini, isu peribahasa “harapkan pegar, pegar makan padi” tidak timbul lagi. Peribahasa terakam dalam kepustakaan Melayu sejak dahulu lagi, walaupun dicetak berulang kali bentuk asal peribahasa tetap dikekalkan. Sekian, terima kasih”.

DBP merujuk kepada kenyataan Datuk Rahman Shaari pada tahun 2014, walaupun selepas tarikh tersebut hingga sebelum September 2017, jawapan yang diberikan kepada pertanyaan tersebut adalah ‘tidak dipastikan’.

Menariknya, tulisan Datuk Rahman Shaari tersebut adalah respon balas kepada tulisan pengarang Utusan Johardy Ibrahim, yang mengatakan setelah sidang ridaksi Utusan bersama pakar bahasa, ia sudah disahkan.

Begitu juga tulisan daripada Munsyi Dewan Bahasa, Muhammad Daud pada tahun 2016 yang mengatakan “nenek moyang kita tidak sewenang-wenangnya mencipta peribahasa mengikut kemahuan sendiri”. Ini juga disokong melalui argumen penggunaan jawi oleh akademi Jawi Malaysia.

Bagaimanapun, nampaknya penggiat berita arus perdana rata – rata sudah menerima pakai peribahasa ‘harapkan pegar, pegar makan padi’ sebagai versi yang betul, menurut laporan – laporan yang terkini (2017 – sekarang). Versi peribahasa tersebut digunakan oleh  Datuk Seri Ahmad Zahid Hamidi dalam laporan freemalaysiatoday dan Utusan, laporan Malaysiakini, Khalid Samad menerusi laporan malaysiadateline, tajuk utama Harian Metro , Berita Harian dan Kosmo .

Bermakna, konflik dan kekeliruan peribahasa ini masih berlaku hatta di peringkat penggiat berita arus perdana dan pengamal bahasa. Mungkin akan ada penguatkuasaan oleh DBP?

3) Mata Keranjang

Ini juga adalah kesilapan yang dipercayai berpunca daripada terjemahan jawi ke rumi.

Keranjang adalah bakul yang dianyam daripada tumbuhan seperti rotan dan buluh.

Jadi apa pula maksud mata bakul?

Peribahasa ini menjadi lebih masuk akal jika dipisahkan ‘ke’ dengan ‘ranjang’, menjadi mata ke ranjang. Sebab ranjang bermaksud tempat tidur. Maka peribahasa ini boleh diasosiakan dengan lelaki yang melihat perempuan hingga dibayangkan ke atas ranjang.

Penjelasan ini boleh dirujuk pada buku ‘bahasa menunjukkan bangsa‘ karya Alif Danya Munsyi.

4) Saling Tak Tumpah

Buat pengetahuan, penggunaan peribahasa yang betul adalah ‘salin tak tumpah’ – yang bermaksud serupa benar.

Ini disahkan oleh Dewan Bahasa dan Pustaka.

Di mana, salin membawa maksud meniru, menekap, mendua.

5) Merah Padam

Peribahasa ini sebenarnya bukannya ditulis sebagai ‘merah padam’ sebaliknya merah padma, juga menurut Alif Danya Munsyi.

Padma merujuk kepada sejenis bunga teratai berwarna merah kemerahan, atau juga dipanggil teratai merah.

Sedangkan maksud merah padam pula kabur. Kenapa dikaitkan merah dengan padam? Maka sekali lagi dijelaskan bahawa kesilapan ini bertitik tolak dari peralihan jawi ke rumi.

Kesimpulannya, peribahasa adalah khazanah peninggalan bangsa yang perlu dihargai, digunakan, dibincangkan dan dipelihara agar tidak luput ditelan zaman.


Swan Hitam – Masalah yang Sains Tak Boleh Selesaikan Sampai Sekarang.

Pernah dengar tentang masalah swan hitam?

Cerita dia, orang Eropah temui ribuan swan di tempat mereka. Semua warna putih.

Maka setelah beribu – ribu kali membuat pemerhatian yang sama mereka buat satu klaim

“Semua swan berwarna putih”

Kesimpulan ini tepat bukan? Jika daripada beribu – ribu sampel, kesemuanya miliki ciri – ciri yang sama, maka kesimpulannya untuk semua sampel yang ada pastilah sama ciri – cirinya kan?

Namun kemudian mereka berjumpa pula dengan seekor swan berwarna hitam di Australia. Maka runtuhlah keseluruhan klaim yang mengatakan semua swan mesti berwarna putih tersebut.

Ini adalah masalah klasik dalam sains, yang dipanggil ‘the problem of Induction’. Iaitu lebih kurang begini

1) Berdasarkan pengalaman dan pemerhatian kita, kita perhatikan bahawa perkara ini pasti berlaku sebegini. Ia berlaku setiap kali tanpa pernah berubah.

2) Maka kita simpulkan perkara ini pasti berlaku begini di mana – mana, bila – bila jua. (generalisation)

3) Jadi pada masa depan dan selanjutnya, perkara ini pasti akan berlaku begini secara tetap tanpa berubah (prediction).   Induksi adalah asas sains moden. Kita buat eksperimen, ulang banyak kali, datangkan generalisasi (biasanya dalam bentuk persamaan matematik), kemudian hasilkan teori yang akan cuba meramalkan masa depan berdasarkan anggapan peristiwa alam sentiasa sekata.   Contoh menggunakan teori pergerakan Newton, kita boleh ramalkan bila kereta kita akan sampai di kampung pada waktu pukul 7.

Cuma masalahnya, hakikatnya tak pernah akan terjamin bahawa keseragaman itu akan berkekalan. Dan tiada sebab untuk ia kekal seragam. Boleh saja pada masa akan datang timbul satu data pemerhatian yang bakal meruntuhkan teori saintifik tersebut, sama seperti teori swan putih tadi.

Bertrand Russell, seorang ahli falsafah Barat menyimpulkan pemikiran ni semacam ayam yang tiap – tiap hari akan diberi makan pukul 7 pagi. Jadi ayam tu buat kesimpulan esok pukul 7 pagi aku akan diberi makan juga. Namun keesokan harinya pemiliknya sembelih ayam tersebut.

Maka David Hume, ahli falsafah sains terkenal, menganggap bahawa tak kira betapa banyak pun pemerhatian kita buat, kesimpulan kita sentiasa boleh saja salah keesokan harinya. Jadi bermasalah lah untuk orang yang menganggap ‘sains sentiasa benar’.

Kita setiap hari tengok matahari terbit. Maka kita anggap berdasarkan pemerhatian dari pengalaman yang lepas, hari esok pun matahari akan terbit. Tapi boleh saja Allah tahan matahari dari terbit esok hari.

Macam al Ghazali kata “Tuhan Maha Berkuasa, jadi macam mana kita boleh yakin alam akan bergerak macam kita jangka bila Dia boleh saja tunggang terbalikkan bila – bila masa?

Rujukan : Ladyman, James (2001). _Understanding Philosophy of Science_. Routledge.


3 (Lagi) Pencapaian Saintifik Dunia Melayu yang Kita Tak Tahu

Tonton versi video di sini

Bahagian 1 di sini

Tak sangka ada beberapa ciptaan tradisi dunia Melayu yang kita anggap mudah dan biasa, tapi bila digali rupa – rupanya memiliki nilaian saintifik!

Artikel ini senaraikan 3 (lagi) pencapaian saintifik dunia Melayu yang kita mungkin tak tahu.

1) Tudung Saji

Selama ini kita menganggap tudung saji hanya untuk menutup makanan, tak nak bagi lalat hinggap. Tapi rupa – rupanya kelebihan tudung saji lebih lagi daripada itu, daripada segi kimia dan matematik.

Menuru Prof Muati dan Hospital az-Zahrah, tudung saji tradisional memiliki faktor penghalang makanan menjadi basi.

Iya  lah, dahulu mana ada peti ais. Namun, nenek moyang kita masih mampu mengekalkan kesegaran makanan secara tradisi dengan tudung saji.

Rahsianya, ketinggian dan kelebaran tudung saji memainkan peranan penting untuk memerangkap udara yang boleh mengekalkan keadaan dan suhu makanan, dengan syarat ia diperbuat daripada daun seperti daun pandan dan daun nipah.

Dan bukan itu sahaja kelebihan tudung saji. Penghasilan tudung saji juga mengagumkan dari segi matematik.

Rupa – rupanya corak anyaman geometri tudung saji dibuat dengan teknik spesifik yang dipanggil tenunan triaksial dan heksagon. Lantaran bentuk tudung saji sebagai kon 3 dimensi, corak mozek parallelogram simetri dianggap satu integrasi idea matematik dengan budaya tradisi anyaman tudung saji.

Corak anyaman tudung saji adalah satu topik kajian menarik dalam matematika group theory. Malah corak pembuatan tudung saji dilihat selari dengan penguasaan ilmu geometri dalam seni bina Islam.

2) Labu Sayung

Labu sayung adalah sejenis bekas air yang diperbuat daripada tanah liat seperti belanga.

Kenapa namanya sayung? Kerana industri pembuatan labu sayung adalah di bandar Sayung.

Secara tradisinya, labu sayung digunakan untuk menyimpan air. Nenek moyang kita temui sifat pada material labu sayung yang menjadikan air simpanannya lebih sejuk dan lebih sedap daripada air yang disimpan dalam bekas – bekas lain.

Kenapa begitu? Menurut jurnal Universiti Putra Malaysia, tanah liat mempunyai liang – liang kecil yang dapat diresapi air, melalui proses rerambut (capillary action). Maka air pun akan mengalir menembusi liang sehinggalah ia sampai ke permukaan labu.

Titisan air tersebut kemudian akan menyejat keluar membawa bersama haba yang dikandungi air tersebut, menjadikannya lebih sejuk. Lebih kurang macam proses penyejukan badan melalui peluh.

Malah kajian moden berkaitan labu sayung turut mendapati labu sayung memiliki kebolehan untuk menyejukkan rumah.

5 unit labu sayung mampu menurunkan suhu sebanyak 0.5 darjah selsius.

3) Penapis Air Batu

Nenek moyang kita telah menyedari kepentingan air bersih lama sebelum bercambahnya bisnes penapis air moden.

Hal ini terbukti dengan ciptaan mereka, iaitu penapis air batu. Menurut Muzium Warisan Melayu, sistem penapis air yang digunakan Melayu dahulu dicipta seawal abad ke 19.

Konsepnya sama dengan penapis air moden.

Ia menggunakan batu pasir yang diukit menjadi bentuk yang dipanggil buju telur. Maka apabila air diletakkan ke dalam, ia akan keluar melalui pori – pori dan air akan menitis masuk ke dalam bekas.

Penapis air ini menjadi bukti orang Melayu dulu tak lah minum air terus dari sungai tetapi mereka memiliki kesedaran untuk meminum air bersih.

Agak – agaknya banyak lagi tak pencapaian saintifik warisan kita yang kita terlepas pandang? Hanya dengan kajian lah kita boleh mengorek balik capaian mereka dan mengembalikan jati diri anak bangsa.


Kenapa Matematik Susah?

Tonton versi video di sini

Kenapa matematik susah?

Ini bukanlah artikel untuk beri motivasi, “anda boleh kuasai matematik kalau rajin!” , “matematik boleh diselesaikan dengan usaha”, “dengar cakap cikgu matematik!”. Eh tak.

Matematik memang susah.

Tapi kenapa?

Kenapa Susah?

Apa maksud ‘susah’?

Kalau kita kata susah untuk angkat berat 50 kg. Kita faham ia susah sebab di luar kemampuan otot fizikal kita.

Kalau orang kata susah untuk belajar dan jawab peperiksaan sejarah. Pun kita faham. Susahnya pada menghafal fakta.

Tapi bila orang kata susah belajar subjek matematik, maksudnya agak kabur. Kalau dulu, di sekolah rendah, perkara paling susah dalam matematik adalah menghafal jadual pendaraban. Maka kita fikir untuk jadi ahli matematik, kita kena kuasai aritmetik mental, mampu kira 121 x 346 dalam kepala.

Tapi bila kita pelajari matematik pada aras lebih tinggi, kemahiran mental aritmetik jadi kurang relevan.

Iyalah sebab 1) kita guna kalkulator dan 2) nak kira nombor dalam kepala macam mana? Nombor pun tak ada.

Jadi mental aritmetik ni bukanlah faktor utama yang jadikan matematik susah. Sekurangnya bukan faktor utama.

Banyak Sangat Peraturan dan Prosedur!

Kita mula perasan bahawa matematik ni, dia susah sebab peraturan dan prosedur. Kita diberitahu bahawa untuk menjawab soalan matematik dengan betul, kita kena ikut peraturan dan prosedur yang ditetapkan.

Ada peraturan dan prosedur positif dan negatif, bodmas, logarithm, trigonometri, statistik, pembezaan dan pengamiran … memang banyak.

Maka pemahaman kita terhadap matematik mula berubah menjadi semacam jurutera yang memegang buku manual. Kesusahan matematik, kita mula faham adalah pada mengingat setiap peraturan dan prosedur, tahu bila nak guna dan pada masalah yang mana satu, dan bila masa nak gabungkan peraturan dan prosedur jadi satu undang – undang yang lagi kompleks.

Dan bila banyak sangat peraturan dan manual yang kita kena ingat, timbul pula satu lagi masalah.

Cuai.

Sebab bila berjela – jela persamaan yang cuba diselesaikan, lagi tinggi kemungkinan untuk kita tercuai dan buat silap.

Jadi itulah sebab matematik ni susah kan? Maka untuk berjaya dalam matematik kita cuma kena hafal setiap prosedur, tahu bila nak guna dan cuba untuk tak cuai, kan?

Begitulah yang difahami setelah tamat matematik tambahan peringkat SPM. Sampailah datang kesusahan dalam bentuk yang lebih fundamental. Kesusahan konsep.

Ini … Matematik ke Ni?

Kesusahan dan permasalahan dengan konsep ini tak lain dimulakan dan dihantui oleh satu konsep yang dipanggil nombor khayalan, imaginary number.

persamaan y=x^2 mustahil akan datangkan nilai negatif untuk apa pun nilai x. x^2 tak boleh hasilkan nilai negatif. Ia tak wujud. Tapi nampaknya itu tak menghalang ahli matematik untuk mewujudkan juga satu nilai yang tak wujud.

Nombor khayalan pada mulanya dianggap satu konsep abstrak yang tak berguna. Macam mana nak jadi berguna? Sekali lagi, ia tak wujud.

Kecuali kalau anda ambil kejuruteraan.

Nombor khayalan adalah satu konsep yang fundamental dalam kejuruteraan. Anda akan menggunakannya sepanjang kursus pengajian anda.

Dan nombor khayalan ini, konsep yang entah wujud atau tidak ini, rupa – rupanya miliki peraturan dan prosedur sendiri yang kompleks. Kemudian konsep ini menerobos pula masuk ke dalam topik matematik yang lain, berevolusi dan berkembang menjadi peraturan baru yang lebih kompleks.

Jadi kalau sebelum ini kerja anda hanya menggunakan buku manual matematik tersebut tanpa perlu banyak soal, sekarang bukan saja datang muka surat dan peraturan baru tambahan yang lebih rumit, tapi anda mula mempersoalkan pula tentang konsep dan kebenaran asal – usul peraturan tersebut.

Dan apabila anda mula persoal keseluruhan kandungan manual matematik tersebut, sedikit demi sedikit anda akan mula persoal keseluruhan premis kefahaman anda tentang apa itu matematik.

Bukan Salah Matematik … kot.

Tapi mungkin bukan salah matematik tu, tapi salah kefahaman kita terhadapnya. Kita yang letakkan andaian awal yang salah kepadanya, maka bila matematik berubah di luar andaian, kita pula yang meradang.

Mungkin salah kita bila kita ingat matematik ni semata – mata mengikut manual, peraturan dan prosedur.

Ada yang menggesa supaya matematik difahami sebagai satu bahasa. Sebagaimana kita belajar Bahasa Melayu macam tu lah kita belajar matematik. Buktinya, anak umur lima tahun pun boleh selesaikan masalah algebra jika dipersembahkan sebagai bahasa.

Atau mungkin, matematik memang fitrahnya susah, abstrak dan kompleks. Ahli matematik, Carl E Linderholm kata, ahli matematik memang berusaha membingungkan orang, kerana kebingungan itulah prestij bagi mereka. Prof matematik yang terkenal G. H Hardy pula kata perkara yang paling beliau kesali dalam kariernya adalah apabila teori matematiknya jadi berguna.

Begitu juga genius matematik Ramanujan yang hobinya hasilkan teorem matematik setiap hari. Sewaktu ditanya tentang bagaimana beliau boleh datang teorem baru yang tak difikir orang, katanya, ia inspirasi dari Tuhan.

Kesimpulannya, kadang – kadang apabila kita hadapi kesukaran terhadap suatu subjek pelajaran, perkara yang boleh kita buat adalah renung dan fikirkan.

‘Kenapa susah?”


Apa Itu Sistem Captcha?

Macam mana nak buktikan seseorang itu robot atau tak?

Soalan ini mungkin dengar macam pelik, tapi itulah masalah yang ditanya oleh syarikat gergasi, Google. Dengan hampir 2 billion pengguna, perkhidmatan atas talian Google sebenarnya bukan saja diakses oleh manusia, tapi juga robot.

Bot – bot ‘Jahat’

Apa yang robot – robot ni buat?

Apabila anda taip di enjin carian, biasanya anda hanya akan pilih keputusan yang teratas, yang disusun berdasarkan ranking. Keputusan carian yang ke belakang biasanya diabaikan. Bot – bot ini boleh digunakan untuk menaikkan ranking satu laman web.

Bot – bot ini juga digunakan untuk letak komen –  komen iklan, beri jumlah like yang tinggi tak masuk akal dan memanipulasi undian online. Kalau syarikat anda sediakan sistem newsletter dalam laman sesawang anda, bot – bot boleh melumpuhkan sistem anda dengan menghantar ribuan emel seminit.

Datanglah Sistem Captcha

Untuk menghentikan semua bot ini, maka sistem captcha pun diperkenal.

Anda pernah diminta taipkan perkataan – perkataan yang dipesongkan sebelum boleh akses laman web? Hah itulah CAPTCHA.

CAPTCHA ataupun Completely Automated Public Turing Test to Tell Computers and Humans Apart ini adalah satu ujian untuk bezakan robot dengan manusia.

CAPTCHA ini adalah latihan untuk robot, untuk membezakan manusia dengan robot. Kalau dulu melalui ujian Turing, manusia yang kena buat ujian tersebut. Sekarang kerja tersebut diberi pada robot.

Ujian Captcha yang meminta pengguna menaip grafik yang terkandung tulisan yang dipesongkan ini tak mampu diselesaikan oleh robot. Jadi kalau anda mampu selesaikan, tahniah, anda manusia!

Ai, Lecehnya.

Sistem Captcha ini walaupun berguna dan berkesan, tapi ia juga hadapi masalah. Ia adalah sistem yang dibenci oleh sekalian pengguna internet.

Untuk pengguna yang alami masalah penglihatan Captcha adalah halangan besar untuk mereka. Solusi cuba diberi dengan wujudkan pilihan audio. Tapi inilah bunyinya…

Sistem ini juga tidaklah kebal 100% daripada robot tapi sebaliknya. Penggodam dan spammer sentiasa hasilkan bot – bot yang lagi rumit untuk selesaikan captcha, hasilnya mereka berjaya tembusi berkali – kali.

Maka Google (pihak yang membeli sistem captcha) terpaksa melawan dengan menambah kerumitan captcha. Mereka gunakan perkataan yang lagi kompleks, herotkan, kaburkan dan letakkan latar belakang untuk menyukarkan bot untuk pecah masuk.

Namun, ironinya dengan Google menyulitkan sistem Captcha tersebut, manusia pula yang sukar selesaikan dan bot pula yang dapat lebih banyak akses.

Itu belum lagi dikira masalah manusia yang membisneskan aktiviti menyelesaikan captcha ini. Orang akan bayar pihak ketiga untuk selesaikan captcha untuk mereka, dan pihak ketiga tersebut akan hantar captcha ke ladang captcha seperti di India untuk diselesaikan dengan bayaran yang murah, 1000 captcha untuk satu dollar.

Captcha Generasi Baru

Maka lantaran masalah – masalah ini, Google kemudian perkenalkan sistem baru, no Captcha re Captcha

Dengan sistem ini, anda cuma perlu klik pada kotak untuk Google sahkan anda adalah manusia, dengan jaminan bahawa ia lebih senang dan selamat. Tak perlu lagi menaip!

Macam mana sistem ini berfungsi? Ia menggunakan enjin analisis risiko dan analisis tabiat.

Sebaik saja anda tekan klik pada kotak, maklumat yang pelbagai akan dihantar kepada Google untuk mereka sahkan anda sebagai robot atau manusia. Google akan analisa alamat IP anda, sejarah internet anda, macam mana anda skrol laman tersebut, pergerakan tetikus anda dan beberapa faktor – faktor lain yang dirahsiakan.

Apa akan jadi kalau aktiviti internet anda meragukan? No captcha recaptcha akan minta anda selesaikan masalah lanjutan seperti ini.

Dan itulah cara anda boleh dipastikan sebagai robot atau manusia.


Betul Ke Takat Didih Air 100 Darjah Selsius?

Kadang – kadang sesetengah perkara yang kita anggap fakta sains yang tak berubah mengejutkan kita. Salah satu daripadanya, adalah takat didih air akan sentiasa kekal pada 100 darjah selsius.

Profesor Hasok Chang dari Universiti of Cambridge adalah pengkaji yang cuba meneliti kenyataan berusia lebih dari 200 tahun ini. Cerita kajian beliau dalam laporan the philosophy of engineering amat menarik untuk dibaca.

Tapi sebelum tu, kenapa nak susah – susah ambil tahu sama ada takat didih air tetap pada 100 darjah selsius atau tak?

Pencarian Titik Tetap

Manusia sentiasa mencari perkara – perkara yang ‘tetap’ dan ‘tak berubah’ dalam alam. Dari unit jengka, hasta, setanak nasi, panas api dan lain – lain, unit – unit ini membolehkan kita membuat perbandingan secara relatif.

Bagi unit suhu, sebelum dipilih takat didih air sebagai medium perbandingan, orang gunakan frasa seperti ‘sepanas api, sesejuk salji’, ‘panas macam hari paling panas musim panas dan sejuk macam hari paling sejuk musim sejuk’, atau ‘sepanas darah’ macam yang dipanggil Isaac Newton.

Dah tentu, perbandingan – perbandingan ini semua bermasalah. Musim sejuk kat mana? Bila?

Tahun 1800 barulah dipilih takat didih dan beku air sebagai rujukan suhu. Tapi itu pun membimbangkan, sebab termometer pertama yang dicipta adalah seperti ini

Pada termometer ini ada dua titik pendidihan. Satu ‘air mula mendidih’ dan dua ‘air mendidih laju’. ‘Air mula mendidih’ pada 95 darjah selsius dan ‘air mendidih laju’ pada 100 darjah selsius. Ini jarak suhu yang sangat besar.

Tertarik untuk mengkaji lanjut masalah ini, Prof Hasok Chang mula membuat eksperimen.

Kenapa Tak Sama?

Beberapa eksperimen dibuat menggunakan termometer digital dan beliau dapati air mula berkocak pada suhu 96 darjah, permukaan air mula pecah pada suhu 98 darjah dan bergelojak pada suhu di bawah sedikit daripada 100 darjah. Tapi pemerhatian lain beliau adalah suhu meningkat naik pada 101 darjah dalam bikar gelas.

Maka beliau simpulkan takat didih air tidaklah begitu tepat.

Kemudian timbul masalah lain. Lain bekas, lain takat didih. Dalam bekas aluminium beliau dapati takat didih adalah 99.3 darjah, dalam bekas teflon 98.7 darjah. Dalam bekas seramik buih mula terbentuk pada suhu 101 darjah, namun suhu meningkat naik sehingga 102 darjah.

Apabila dibuang gas daripada air, tak ada apa – apa berlaku sehingga 107.5 darjah selsius, kemudian ia meletus.

Prof Chang mula terpesona. Rupa – rupanya menentukan apa itu ‘mendidih’ adalah antara fenomena paling rumit dalam fizik dan kimia asas.

‘Mendidih’ Ni Apa Sebenarnya?

Dalam kajian tentang pendidihan pun, ada 6 jenis fenomena yang boleh dipanggil mendidih – dan semuanya berbeza antara satu sama lain. Ada pendidihan yang biasa, ada pendidihan pantas dan meletus, ada penyejatan sangat pantas apabila air alami ‘super – heating’. Macam mana di tengah – tengah proses kejadian buih tersebut? Mendidih atau tidak?

Soalannya, kita tahu atau tak apa tu pendidihan? Ahli meteorologist De Luc kata kita tak tahu. Tapi tidaklah diumumkan pada awam, takut huru hara nanti. Dan kalau kita tak tahu apa itu pendidihan, maka kita pun tak tahulah apa itu takat didih. Jadi macam mana ilmu termometri boleh distabilkan dengan menganggap takat didih air sebagai titik tetap? Jawapannya panjang dan rumit.

Jadi kalau ada banyak variasi suhu didih, sedangkan kita pula didih air setiap hari, jadi kenapa kita tak tahu semua ini? Prof Chang beri kita jawapan yang sentap. Sebab kita malas.

Laporan Prof Chang ‘Mitos Takat Didih‘ – boleh dimuat turun di sini


Ota Benga : Mangsa Fahaman Darwin yang Rasis

Siapa pernah tengok jadual ini?

Diagram yang dipanggil ‘The Ascent of Man’ ini adalah antara gambaran yang paling popular dalam sains, untuk menggambarkan proses evolusi manusia. Berasal daripada fahaman Darwinisme yang diasaskan Charles Darwin, diagram ini menunjukkan bahawa seolahnya manusia berevolusi secara linear daripada satu keturunan beruk.

Kini, diagram ini ditolak oleh saintis malah oleh mereka yang menyokong Darwin sendiri. Gambaran yang dibuat pada tahun 1960 – an ini memainkan banyak andaian yang ternyata salah malah mendatangkan kesalahfahaman terhadap evolusi.

Namun, sejarah yang mendatangkan pemikiran evolusi manusia ini menampilkan sisi gelap teori sains Darwinisme yang tersangat rasis.

Manusia yang Dikurung dalam Zoo

Ota Benga adalah lelaki dari Congo berbangsa pigmi. Satu hari, setelah balik dari berburu gajah, Ota dapati isteri dan anak – anaknya mati dibunuh oleh kerajaan Belgium yang melancarkan aktiviti keganasaan terhadap ‘orang asli yang lebih rendah taraf evolusi mereka’. Ota kemudian ditangkap dan diperhambakan.

Dia setelahnya dibeli dan ditayangkan di dalam pameran St Louis World’s Fair  di Amerika sebagai ‘orang gasar yang tidak bertamadun’. Pameran tersebut adalah cita – cita W.J McGee yang menghendaki satu demonstrasi saintifik berkaitan evolusi manusia.

Maka McGee meminta ‘orang yang berkulit paling hitam’ untuk dibandingkan dengan ‘mereka yang berkulit putih’ dan ‘mereka yang mengamalkan budaya paling primitif’ dibezakan dengan mereka yang ‘paling tinggi nilai budaya’.

Hal ini tidaklah begitu pelik 100 tahun lepas, kerana kepercayaan saintis yang sangat popular pada waktu itu adalah orang hitam adalah bangsa yang lebih rendah berbanding orang putih. Pemahaman Darwinisme membawa kepada kepercayaan bahawa sesetengah bangsa lebih hampir dengan beruk, maka lebih rendah taraf mereka. Orang hitam dianggap berevolusi dari gorilla yang kuat tapi tak cerdik, orang Timur berevolusi dari Orang Utan, dan orang putih dari beruk yang paling bijak, cimpanzee.

Lantaran pemikiran ini, Ota kemudian ditayang dan dipamerkan dalam sangkar monyet dalam zoo di Bronx, dan dianggap sebagai ‘rantai penyambung‘ antara manusia dan keturunan monyet. Ota sememangnya menarik perhatian banyak pengunjung yang menanyakan sama ada dia monyet atau manusia.

Bantahan

Pameran yang digunakan sebagai bahan bukti bahawa orang kulit hitam adalah bangsa yang lebih rendah mendorong kemarahan mereka. Reverend Gordon mengatakan “Bangsa kami telah cukup terhina walau tanpa membuat pameran tersebut. Kami merasakan kami layak dianggap manusia yang miliki jiwa”.

Ada sesetengah menteri yang menentang teori evolusi tersebut dengan mengatakan bahawa teori tersebut bertentangan dengan ajaran Kristian dan pameran tersebut mesti dihentikan. Namun pandangan agama dianggap tiada nilai terhadap evolusi kerana teori tersebut dianggap ‘tidak boleh diperdebatkan seperti mana jadual pendaraban’.

Pengakhiran Hidup yang Menyedihkan

Ota Benga kemudian dibenarkan keluar daripada Zoo dan diambil untuk tinggal dalam rumah anak yatim. Hidupnya mula bertambah baik. Dia diberikan pakaian ala Amerika dan diajar bahasa Inggeris.

Kemudian dia mula merindukan kampung halamannya di Africa. Tapi setelah berlangsungnya Perang Dunia Pertama, tertutup jalan untuknya pulang ke Congo. Ota mula merasa tertekan.

Pada 20 Mac 1916, pada usia 32 tahun, Ota Benga menyalakan api upacara, dan menembak dadanya dengan pistol yang dicuri.


5 Kerjaya yang Bakal Terselamat Daripada Diganti Robot

Pertambahan automasi robot miliki pelbagai kelebihan, seperti peningkatan produktiviti. Tetapi keburukan yang utama adalah pekerja kini bimbang nasib kerjaya mereka yang mungkin tidak lagi relevan beberapa dekad yang mendatang.

Kajian terbaru menunjukkan generasi milenial memilih kerjaya yang ‘kebal masa depan’, yang berkemungkinan kecil akan diambil alih oleh mesin. Namun ia tidak menghilangkan kebimbangan peluang kerjaya mereka akan tetap ‘dicuri’ oleh robot.

Artikel oleh Independent menyenaraikan beberapa cabang kerjaya yang paling berkemungkinan terselamat daripada dikuasai mesin. Kebanyakan kerjaya yang disenaraikan melibatkan aspek yang sukar untuk diambil alih mesin seperti pengurusan sumber manusia, aspek membuat pilihan, perancangan strategik atau kerja kreatif.

Berikut adalah 5 kerjaya yang bakal terselamat daripada diganti robot.

1. Chef

Orang akan sentiasa menyukai perasaan makan malam di luar dan mencuba rencah rasa yang baru. Tanpa chef yang miliki deria rasa, menu baru yang inovatif mungkin tidak dapat dicipta.

Sebuah robot tidak akan mampu menggabungkan kemahiran manual dengan kreativiti seperti mana yang mampu dilakukan oleh seorang chef.

2. Pemasaran, Komunikasi dan Pereka Bentuk

Mesin tidak berkemampuan berfikir secara kritikal, atau mendatangkan idea – idea baru yang menarik. Maka aspek kreativiti mungkin mampu terselamat pada masa hadapan.

Pekerja yang mereka bentuk sebagai pilihan kerjaya mereka, atau mereka yang hidup dengan idea, bahasa dan imej berkemungkinan terselamat daripada automasi kerana mesin tidak berfungsi seperti manusia. Belum lagi.

3. Ahli Perubatan Profesional

Sesetengah peranan tidak akan diambil alih oleh mesin untuk jangka masa yang lama – atau mungkin tidak mungkin – kerana mereka memerlukan interaksi manusia. Ahli perubatan profesional terletak pada kategori ini. Rawatan memerlukan kemahiran komunikasi dan interpersonal yang ampuh, yang tidak mungkin dapat diberikan oleh mana – mana mesin.

4. Pendidikan dan Latihan

Kerjaya perguruan sentiasa mendapat permintaan yang tinggi. Model pendidikan yang melibatkan seseorang memperoleh ilmu secara langsung daripada seorang guru manusia lebih efisien berbanding belajar secara sendirian. Ditambah dengan keperluan seorang guru untuk mengajarkan bahasa kepada pelajar – pelajar dari negara luar.

Fenomena robot mengajar di hadapan kelas mungkin tidak akan berlaku. Mungkin.

5. Saintis Data

Permintaan terhadap kerjaya saintis data kini sedang meningkat dan berkembang. Tak banyak yang mesin boleh lakukan terhadap algorithma dan kod. Orang – orang yang mampu menggabungkan kemahiran saintifik mereka ditambah dengan kebolehan mencari cerita – cerita tersembunyi di balik timbunan data adalah kemahiran yang sangat berguna.


Betul Ke Atom Wujud?

Tonton versi video di sini

Pernah dengar cerita 4 orang buta dengan gajah?

Certia dia, ada 4 orang buta yang tak pernah bertemu dengan gajah, dibawa bertemu dengan seekor gajah.

Maka mereka pun pegang satu persatu anggota badan gajah tersebut.

Orang buta yang pertama pegang badan gajah, lalu dia kata “ooo, gajah ni macam tembok yang tebal”

Orang yang kedua pula pegang kaki gajah, lalu dia kata “eh mana ada, gajah ni macam pokok yang besar!”

Orang buta yang ketiga pegang telinga gajah, maka dia kata “eh tak, gajah ni macam daun raksasa”

Dan orang buta yang terakhir yang pegang belalai gajah kata “eh, kau orang semua salah! Gajah ni macam ular yang panjang!”

Maka berkelahilah orang – orang buta tersebut tentang apa bentuk sebenar seekor gajah.

Apa relevan cerita ini dengan tajuk atom? Sebenarnya perkembangan konsep dan bentuk atom sepanjang sejarah hampir sama dengan cerita 4 orang buta itu.

Pernah ke Kita Nampak Atom?

Macam mana bentuk atom yang biasa anda tengok?

Kalau dulu anda pernah tengok Jimmy Neutron, bentuk atom yang dipopularkan adalah macam ini. Inilah model atom yang popular tapi sebenarnya ia salah, atau tak tepat.

Manusia masih tidak pernah lagi melihat atom. Ia lebih kecil daripada panjang gelombang cahaya, jadi kita tak dapat ambil gambarnya menggunakan kamera, sebab kamera terbatas dengan kepanjangan gelombang cahaya.

Cahaya X-Ray pun tak dapat digunakan sebab ia akan memusnahkan atom.

Maka sepanjang sejarah, atom wujud dalam bentuk andaian dan konsep.

Sejarah Atom

Ia bermula pada zaman Greek, di mana ada seorang yang bernama Democratus, yang mempercayai bahawa semua benda diperbuat daripada satu partikel kecil yang tak boleh dipotong, dia bagi nama atomos. Atomos bermaksud sesuatu yang tak boleh dipotong.

Dalam dunia Islam, konsep atom ini dipanggil Jawhar, iaitu unit yang paling kecil yang memakan ruang, dan boleh menjadi besar dengan gumpalan Jawhar yang lain.

Kemudian kita masuk ke abad ke 18, dan waktu inilah cerita tentang atom menjadi pelik.

Kalau kita belajar kimia di kolej, mungkin kita diperkenalkan tentang perkembangan model atom yang licin dan tak bermasalah.

Tapi sebenarnya sejarah atom melibatkan kontroversi dan konflik.

Ia bermula dengan model atom Dalton sebagai bola meriam yang tegap, utuh dan tak boleh dipecahkan.

Tapi kemudian eksperimen dengan sinaran katod dibuat, dan rupa – rupanya ada caj negatif dalam atom. Sekarang, nak letak mana caj – caj negatif ni? Saintis buat keputusan untuk letakkan caj – caj negatif dalam bebola atom tersebut menjadikannya satu model puding plam, hasil eksperimen oleh tok syeikh dalam bidang atom, Thomson.

Kemudian datang pula Rutherford dengan hasil eksperimennya yang membuktikan model puding plam itu sebenarnya salah.

Dibuat eksperimen dengan ditembak partikel alpha. Andaiannya, kalau model puding plam itu betul, sepatutnya tidak berlaku pembalikan dan lantunan partikel. Tapi sebaliknya berlaku. Banyak partikel yang melantun.

Jadi sebenarnya Rutherford kata, atom ini ada nukleus caj positif yang berjisim besar, dengan caj negatif berpusing – pusing keliling dia macam planet.

Bila dengar teori baru ni, Thomson tak puas hati. Thomson adalah tok syeikh dalam bidang atom, Rutherford ini siapa nak pertikai model dia? Jadi mereka pun bergaduh (secara akademik).

Pada masa yang sama, ahli falsafah tercengang. “Bukan ke memang maksud atom itu sesuatu yang tak boleh dipecahkan? Kenapa saintis – saintis ni pandai – pandai pecahkan atom kepada partikel subatomik, proton dan elektron ini semua? Mana boleh, ia definisi atom!”

Di tengah – tengah kekalutan itu, datang seorang lagi tokoh bernama Bohr yang menambah perencah dalam isu ini.

Bohr lihat model atom Rutherford dan kata “Aii, ini masalah. Kan elektron tu bercaj negatif, nukleus itu pula bercaj positif. Jadi lama – lama elektron itu akan hilang tenaga dan jatuh kepada nukleus. Model Rutherford ini tak stabil!”

“Maka apa kata,” kata Bohr, “Kita bawa datang satu peraturan baru. Sekarang ni ada satu konsep yang tengah panas, kuantum. Apa kata kita guna kuantum pada model atom?”

“Maksudnya, elektron ni ada tingkat – tingkat sendiri yang dia boleh loncat naik, dan loncat turun. Tapi dia tak boleh duduk di tengah – tengah tingkat”

“Dengan model baru ni, barulah atom akan stabil!”

*Bunyi cengkerik

Model Atom yang Semakin ‘Pelik’

Teori ini sangat pelik dan dianggap tak masuk akal sehinggakan ada ahli fizik kata, kalau teori mengarut mamat ni cerita betul, aku berhenti jadi saintis!

Dan …. Hoorei, idea itu diterima pakai dan Bohr peroleh anugerah Nobel!

Dan model – model baru atom pun berkembang lagi bila datang data – data baru dari eksperimen. Datang partikel neutron, kemudian elektron tu sebenarnya tak mengorbit nukleus tapi sebenarnya wujud dalam awan kemungkinan yang berada di merata – rata tempat pada satu masa, sampailah ada orang yang memerhatikannya.

Jadi inilah model terbaru atom. Adakah makin pelik? Ya. Adakah ada orang yang dapat lihat sampai sekarang? Tak.

Orang Buta Meneka Gajah

Jadi perasan tak persamaan cerita atom ini dengan cerita orang buta tadi?

Setiap orang buta tadi dapat maklumat baru yang lain daripada kawan – kawan mereka. Maka, logiknya, jika mereka kumpulkan maklumat – maklumat daripada semua orang, kemudian gabungkan, dah pasti mereka akan dapat gambaran gajah yang lebih tepat kan? Itulah bagaimana sains berfungsi.

…. Atau mungkin, macam mana kalau gajah tu tak ada pun sebenarnya? Macam mana kalau tiang yang mereka pegang tu memang sebenarnya tiang, daun besar tu memang sebenarnya daun, tembok tu memang sebenarnya tembok?

Macam mana mereka nak tahu? Mereka kan buta?


Akhirnya, Tiada Lagi Beg Berat Datang Sekolah?

Cadangan untuk meringankan beban beg pelajar sekolah rendah dan sekolah menengah sememangnya disambut baik, dan merupakan antara perubahan yang diharapkan berlaku segera selari dengan pertukaran Menteri Pendidikan Baru.

Beg yang berat yang ‘dipaksa’ dibawa oleh murid – murid jelas bertentangan dengan aspirasi pendidikan negara kita yang mahu melahirkan murid yang seimbang bukan saja intelek dan rohani, tapi juga fizikal. Bagaimana mahu dicapai jika hasil sistem persekolah adalah murid – murid yang bermasalah tulang?

Kajian pernah dilakukan sekitar 2007 yang diterbitkan dalam Malaysian Journal of Medicine and Health Sciences Vol. 1 (1) Januari 2005, mendedahkan dengan jelas masalah beban beg sekolah dan kesannya ke atas otot erector spinae dan sakit tulang belakang dalam kalangan kanak-kanak sekolah rendah di Malaysia.

Malah dalam kajian lain oleh Universiti Putra Malaysia (UPM) turut mendapati 58.3 peratus murid sekolah yang dikaji mengadu sakit belakang yang dikaitkan dengan membawa beg sekolah berat, selain ada kajian mendedahkan masalah beban berat akan menyebabkan tulang belakang murid menjadi bengkok.

Bermakna masalah beg berat sepatutnya sudah diselesaikan puluhan tahun lepas. Tapi kita tersekat bila tiba bab pelaksanaan.

Buku – buku teks yang berat dan pelbagai perlu dibawa oleh murid berdasarkan jadual pembelajaran hari tersebut. Jika tidak dibawa, akan dimarah guru. Kadang – kadang untuk satu subjek ada lebih tiga jenis buku – buku teks, buku latihan, buku nota, buku nota kecil. Untuk elak terlupa bawa kadang – kadang disumbat semua dalam beg.

Jadi adakah hendak diletakkan almari dan rak buku dalam setiap kelas? Cadangan yang bagus, cuma permasalahannya adalah kos yang tinggi. Dalam cakap – cakap hutang negara sekarang ini, mungkin ini satu angan – angan.

Begitu juga cadangan e – book dan beg roda. E – book sangat berkos tinggi, ditambah dengan risiko kehilangan dan kecurian. Beg roda pula sangat terhad penggunaannya. Perlukan jenis beg roda yang berkualiti tinggi dan tahan lasak untuk diheret atas jalan raya, juga tak selesaikan masalah membawa beg tersebut menaiki tangga.

Maka, nak tak nak solusinya adalah rombakan sistem pembelajaran kita. Mungkin kurangkan peranan buku teks dalam sesi pembelajaran. Menteri Pendidikan kita ada nyatakan hendak diubah baru – baru ini.

“Antara yang sedang dikaji ialah murid mungkin tidak perlu lagi membawa buku teks ke sekolah dan sistem pembelajaran yang lebih berkonsep pertanyaan (enquire base) dan kajian boleh diterapkan seperti yang diguna pakai negara maju yang tidak bergantung kepada buku teks di dalam kelas. Bagi saya penyelesaian sebegini boleh dan realistik dilaksanakan kerana ia tidak membabitkan kos selain memudahkan murid dan guru.” – Maszlee Malik.

Itu mungkin satu rombakan yang drastik dan radikal. Tapi kita doakan moga dipermudah.


Kasihan dengan Generasi Baru Sekarang

Rasa kasihan tengok generasi baru sekarang.

Bayangkan apa perasaaan anda bila ‘poster boy’, wakil keluaran generasi anda yang paling terkenal adalah golongan lepasan SPM berlagak pondan, yang tak puasa sebab tak alang – alang tak solat?

Sedangkan generasi yang sama juga baru – baru ini beri negara kita johan dunia dalam pertandingan nuklear peringkat antarabangsa.

Itulah hakikat zaman sekarang. Kebodohan itu terjual, malah laku teruk. Dengan penguasaan media – media baru yang beri semua orang peluang untuk hasilkan bahan media sendiri, bermakna siapa – siapa saja boleh popular.

Malangnya, golongan – golongan yang paling meletup naik adalah ikon – ikon kedunguan. Danielle Bregoli, Jake Paul, Lil Tay antara yang melonjak popular hanya bermodalkan aksi – aksi bodoh. Mereka mampu hasilkan content dengan kadar yang sangat banyak, hampir satu video sehari, kemudian kaut pengikut yang banyak. Majoritinya budak sekolah rendah dan remaja.

Arus kebodohan ini berganda – ganda bila mereka jadi kaya raya dengan paid review, sponsors, anak – anak ambil kad kredit mak ayah untuk derma pada mereka. Jadilah aksi mereka makin lama makin menjengkelkan, sebab itu demand penonton mereka. Kemudian bergasak pula orang – orang buka akaun Youtube, Insta, Bigo baru untuk cuba nasib mereka, dengan menawarkan aksi lebih bodoh.

Tapi itu bukanlah perkara paling menakutkan. Yang paling menyeramkan bila mereka ni tak ada langsung persaingan dalam media baru. Sebab sedang mereka ni sangat konfiden hasilkan content, orang – orang cerdik kita pula terlampau banyak keraguan.

“The problem with the world is that the intelligent people are full of doubts, while the stupid ones are full of confidence.” – Charles Bukowski.

Saintis – saintis kita, orang – orang akademik sangat tak mahu untuk ke hadapan. Idea – idea mereka cukuplah cuma diterbit dalam majalah, jurnal sofistikated dengan tajuk canggih manggih yang entah ada orang baca atau tak. Cukuplah terawang dalam dunia akademik. Nak tunjuk muka dalam media sosial, persembah dan bumikan idea mereka kepada marhaen jauh sekali.

Maka jadilah golongan semacam pondan tak sembahyang hero anak muda, puluhan ribu followers. Sebab orang – orang cerdik kita terlalu selesa berterbangan di awangan ‘dunia akademik’.


Kenapa Bendera LGBT begitu Tinggi di Universiti Eropah?

Mungkin antara perkara paling ketara apabila menjejak kaki ke universiti Eropah adalah bendera yang terpacak tinggi di bangunan utama universiti.

Bukan bendera universiti, bukan bendera negara England / Wales / Scotland, bukan bendera Kesatuan Eropah yang terpacak, tapi bendera pelangi LGBTQIAPK (Atau disingkatkan kepada LGBT+, eh betul ni.)

Kenapa istimewa sungguh bendera ini sampai diberi layanan hebat sebegitu rupa di institusi keilmuan Barat?

“Jangan Dicabar Bendera Ini!”

Saya teringat apabila membawa adik – adik tahun pertama mendaftar diri mereka sebagai pelajar baru universiti. Seorang dari mereka jelas muka tertekan bila keluar dari dewan pendaftaran.

“Kenapa ni” tanya saya.

“Entah lah bang. Tadi ada soalan tanya ‘are you straight, homosexual, queer or others?’. Saya tak tahu jawab apa, jadi saya jawab lah ‘I don’t know, I’m normal’. Tiba – tiba akak meja pendaftaran tu marah kata ‘what, you think gay people aren’t normal!?”

Kesian dah pening hari pertama pendaftaran.

Kedudukan LGBT adalah perkara yang tak boleh sama sekali disentuh dalam universiti UK. Ketinggian bendera tunggal berwarna pelangi di atas bumbung fakulti kolej seolah – olah menjadi lambang kekuatan fahaman tersebut. Mempersoal bendera itu seolah sama taraf dengan anti semitik.

University East Anglia pernah enggan memacakkan bendera tersebut pada ‘bulan sejarah LGBT+’. Alasan mereka memang wajar, kerana tiang bendera tersebut adalah khusus untuk bendera universiti yang rasmi. Tapi universiti tersebut kemudian dikritik kerana tidak menyediakan slot bendera khas tersebut.

Suruhanjaya Welsh pula dihentam teruk apabila tidak mahu mengibarkan bendera pelangi kerana bertentangan dengan polisi mereka yang tak membenarkan pengibaran bendera dari mana – mana kumpulan. Setelah tekanan bertubi – tubi, mereka akhirnya tunduk.

Begitu juga, arahan Trinity College yang tidak membenarkan mana – mana simbol ideologi ditayang pada kolej dikritik hebat, kerana dianggap ‘serangan peribadi’ pada golongan gay.

Apa sebab yang diberi oleh gerakan LGBT untuk menidakkan hak institusi – institusi tersebut untuk enggan mengibarkan bendera yang bukan milik mereka? Mudah saja, keengganan tersebut adalah bertentangan dengan konsep demokrasi liberal moden.

“Pandangan kamu tak boleh dipaksakan dan menindas pihak lain” Kata ahli sidang Universiti yang membantah keengganan universiti tersebut mengibar bendera pelangi.

Err … ironi?

Cabaran Bagi yang Beragama

Dah pasti, ketinggian seruan LGBT di institusi – institusi keilmuan ini menjadi cabaran besar bagi mereka yang beragama, dan memilih untuk beriman dengan agama mereka.

Di Universiti saya sendiri, pernah kecoh dengan berita seorang pekerja Universiti yang dibuang kerana komennya terhadap golongan gay.

Tulisnya di Facebook “Bible dan Tuhan mengatakan homoseks itu dosa”, dan “perkahwinan sejenis adalah dosa sama ada kita suka atau tak”.

Syeikh Haitham al Haddad, seorang ulama yang menetap di Britain dihalang daripada berceramah kepada persatuan Islam universiti kerana dianggap anti – gay. Seorang presiden ISOC pula letak jawatan apabila tulisan twitternya ‘homoseks adalah penyakit hati dan minda’ dianggap homophobia.

Bermakna, seorang pelajar Muslim di Eropah hakikatnya perlu berhati – hati dengan sebarang perkataan yang boleh dianggap menyerang sentimen LGBT di benua tersebut. Mungkin inilah buah hasil demokrasi liberal yang menolak Tuhan. Timbullah agama baru humanisme disuburkan baja fahaman ateis.


Jangan Dibiar Saintis – saintis Hebat Kita ‘Hilang’.

Negara kita terima berita – berita membanggakan tentang pencapaian – pencapaian terkini dalam bidang sains. Terbaru, pelajar – pelajar sekolah menengah dari perkampungan nelayan kita peroleh juara dunia dalam pertandingan pendidikan nuklear antarabangsa, dan seorang saintis muda kita diberi anugerah penyampai sains terbaik di dunia.

Ini satu perkembangan yang menyeronokkan terhadap masa depan pendidikan sains di negera kita. Namun, berita kejayaan ini jangan dibiar terhenti setakat berita kejayaan.

Idea – idea merekalah yang sepatutnya kita fikirkan cara untuk sampaikan kepada orang ramai, penonton media massa, netizen media sosial, pelajar sekolah, orang awam, makcik pakcik di kampung.

Ini masa untuk kita lawan pasaran media – media tular yang dikuasai video raver, cendol, manusia berlagak pondan dengan edutainment, pendidikan bercorak hiburan.

Kita dah ada kepakaran. Kita dah ada saintis – saintis dan ahli akademik yang mampu bercerita. Siap diberi penghargaan di peringkat antarabangsa. Sekarang kita perlu sediakan medium.

Di negara Barat, penguasaan edutainment mereka sangat mencemburukan. Mereka mampu menghasilkan video bertopik ‘kejuruteraan genetik’ dan menarik jutaan penonton. Saintis dan ahli akademik pula dijemput berceramah di atas pentas menceritakan tajuk – tajuk berat semacam nombor fibonacci. Juga dapat reaksi amat positif. Ini bermakna topik yang dianggap bosan dan perlu dielakkan supaya penonton tak cabut lari adalah tidak benar. Mungkin caranya saja salah.

Hal ini semakin diikuti rapat oleh jiran kita Indonesia, yang mula menghasilkan bahan – bahan pendidikan sains berkualiti tinggi, dengan jumlah capaian yang memberangsangkan.

Sudah tiba masanya kita reformasikan penyampaian pendidikan STEM kita. Aset – aset saintis dan bakal saintis jangan kita biarkan ‘hilang’, terawang – awang di langit dunia akademik atau memilih untuk meragut rumput di padang lain, kerana tiada langsung rumput di padang milik kita untuk mereka.


Kenapa Kadang – Kadang Kesesakan Trafik Jadi Tanpa Sebab?

Kita mungkin biasa hadapi perkara ini. Kita bawa kereta atas lebuh raya, kereta tak banyak, pergerakan lancar, cuaca tenang…

Kemudian tiba – tiba nun di kejauhan ternampak kelibat kenderaan beratur panjang. Anda kini tersekat dalam kesesakan lalu lintas. Beberapa puluh minit berlalu namun trafik masih lagi tak terurai.

“Mesti ada kemalangan teruk dekat depan ni, harap – harap selamat lah mangsa – mangsa” Fikir anda yang dah pasti punyai iman yang tinggi. Kalau tak cukup iman, lain pula lah skripnya.

Namun beberapa minit kemudian kereta di depan tiba – tiba bergerak laju. Anda lihat kiri dan kanan, tak ada apa – apa. Tak ada kemalangan, tak ada pokok tumbang. Trafik kemudian kembali lancar.

“APA KES NI, APA PUNCA???” Soal anda sambil memecut minyak, sambil beristighfar panjang … kan?

Apa Penyebab ‘Trafik Hantu’ Ini?

Hakikatnya, kesesakan trafik tak bersebab ini memang boleh terhasil tanpa sebab musabab yang besar semacam kemalangan atau jalan raya rosak. Cukup dengan fitrah perangai manusia.

Dalam aliran trafik, terutama dalam trafik padat yang dipenuhi kereta, satu gangguan yang kecil akan menghasilkan reaksi berantai (chain reaction). Satu kereta menekan brek sedikit, maka kereta di belakang akan menekan brek lebih banyak untuk mengelak berlanggar, yang kemudian menghasilkan gelombang trafik yang perlahan atau terhenti langsung.

Walaupun setelah kereta di hadapan meninggalkan kesesakan tersebut, gelombang tersebut tak hilang. Ia akan berterusan bergerak ke belakang, seolah – olah pergerakan ular yang merintang trafik. Biasanya panjang gelombang tersebut 100 ke 1000 meter, tapi boleh jadi panjang lagi.

Punca kepada terhasilnya gelombang tersebut tak lain adalah perangai – perangai atas jalan seperti kereta (biasanya dari KL, isyh korang ni) yang menukar laluan secara tajam (dah la tak bagi isyarat!) sehingga pemandu di belakang terpaksa brek mengejut, pemandu menekan brek setelah termenung sejenak, dan lori yang memotong lori lain. Kadang – kadang trafik berjam – jam boleh jadi disebabkan seorang saja pemandu.

Namun boleh jadi gelombang trafik ini terhasil tanpa sebab langsung. Ia terhasil daripada pergerakan – pergerakan dinamik rawak yang kecil yang akhirnya menghasilkan impak yang besar.

Penyelidik dari Jepun pernah kendalikan eksperimen di mana 22 pemandu diminta membawa kereta pada kelajuan yang sama, dan mengekalkan jarak antara kereta, di atas jalan raya rata berbentuk bulat.

Tak semena – semena, tanpa angin ribut atau serangan Godzilla, tetap terjadi kesesakan lalu lintas.

Jadi, Apa Penyelesaiannya?

Nak tak nak, solusinya terletak pada perubahan sikap manusia. Pemandu mesti pastikan jarak kereta mencukupi supaya tak berlaku situasi brek mengejut. Jangan tukar laluan tanpa sebab. Pastikan perlahan di kiri, laju di kanan, kongsi artikel ini untuk tingkatkan kesedaran semua orang.

Atau jangan langsung harap manusia berubah (Sebab tak pernah berkesan pun). Kita ambil perubahan radikal, kita guna kereta tanpa pemandu.

Sebab kereta tanpa pemandu boleh berkomunikasi sesama sendiri untuk tentukan halaju secara seragam, boleh kekalkan kelajuan konsisten, dan dapat analisa data trafik dalam milisaat untuk elakkan kesesakan. Kalau semua orang guna kereta tanpa pemandu, kita tak perlukan lagi dah lampu trafik.

Itupun kalau kita tak kisah robot ambil alih dunia kita.


Petua dan Pantang Larang Melayu yang Rupanya Masuk Akal

Generasi sekarang dah ramai yang tinggalkan pantang larang dan petua datuk nenek mereka.

Pantang larang dan petua dah dianggap tak relevan lagi pada zaman Facebook dan Instagram, malah banyak yang dianggap sebagai mengarut, tak masuk akal dan tak berasas.

Sebenarnya, menurut Fadhilah Mat Noor, banyak pantang larang tradisi sebenarnya berguna dan masuk akal dan hanya cuma disalah fahami kerana anak bangsa tak memahami maksud yang tersurat dan tersirat.

Berikut adalah petua – petua dan pantang larang melayu yang rupanya masuk akal.

1. Dilarang Duduk di Atas Bantal

Maksud yang tersurat adalah siapa yang duduk di atas bantal, akan terkena penyakit bisul di punggungnya.

Namun maksud yang tersirat adalah sebab bantal merupakan tempat letak kepala. Bagi orang Melayu, kepala adalah anggota sensitif, tak boleh dibuat main dan bergurau, maka duduk di atas tempat letak kepala sebenarnya tak sopan.

2. Bapa yang Pulang Ke Rumah Tak Boleh Terus Masuk, Tapi Perlu Berhenti Sebentar di Luar Rumah

Sebab tersurat yang diberikan adalah nak kelirukan hantu yang ikut masuk.

Tapi sebab tersirat yang rasional adalah nak meredakan bapa yang mungkin berkeadaaan panas lepas balik kerja dan menenangkannya sebelum masuk rumah.

3. Wanita Hamil Dilarang Lalu di Bawah Ampaian

Maksud tersurat adalah anak yang bakal dilahirkan nanti akan cacat seperti gagap.

Namun maksud yang tersirat adalah dibimbangi ibu hamil tersebut akan tersadung pada ampaian dan menyebabkan keguguran atau kecederaan kandungan.

4. Gigit Mata Pisau Sebelum Potong Buah

Petua ini dikatakan untuk mengelak luka semasa potong buah. Sekali imbas macam tak ada kaitan?

Tapi sebenarnya ada rasional iaitu apabila pisau digigit, pelaku akan lebih berwaspada kerana rangsangan deria apabila pisau dimasukkan kedalam mulut. Maka secara langsung pengguna akan lebih berhati – hati ketika memotong buah.

5. Sewaktu Membina Rumah, Hadapkan Pintu Menghadap Angin Bertiup.

Ini adalah petua hasil daripada cerapan pemerhatian orang dulu – dulu yang melihat rumah yang dibina dengan tak melihat arah angin akan menyebabkan rumah tersebut tak dimasuki angin.

6. Orang Perempuan jangan Menyanyi Sewaktu Memasak di Dapur

Dikatakan jika perempuan menyanyi sewaktu memasak di dapur, dia akan berkahwin dengan lelaki tua.

Maksud tersirat pantang larang ini sebenarnya untuk elakkan lalai memasak. Kalau menyanyi hingga lalai sewaktu memasak, ditakuti hangus makanan nanti.

7. Jangan Potong Kuku Waktu Malam

Maksud tersirat adalah nanti pendek umur. Namun hakikatnya ajal maut itu sebenarnya ketentuan Allah.

Maksud tersirat adalah takut terlukakan jari pada waktu malam. Sebabnya dahulu tiada bekalan elektrik di rumah. Maka setiap rumah gelap dan hanya berbekalkan lampu pelita.

Kesimpulan

Tuntasnya, sebahagian petua dan pantang larang memang boleh dijustifikasikan secara rasional dan masih boleh diterima sampai sekarang.

Namun unsur – unsur yang merupakan kepercayaan karut yang bertentangan dengan ajaran Islam seharusnya tidak diterima pakai lagi.

Begitulah pepatah yang mengatakan ‘adat bersendi syarak, syarak bersendi kitabullah’.

Rujukan:

Paradoks pantang larang : tersurat dan tersirat

PANTANG LARANG DALAM KALANGAN ORANG MELAYU: ANALISIS DARI PERSPEKTIF TEORI SPB4K

SUMBANGAN AMALAN PETUA DALAM FALSAFAH ALAM MELAYU


Jawi Cerita Sedih Buat Kita

Sejarah jawi adalah cerita sedih buat kita.

Jawi sebati dengan orang Melayu selama hampir seribu tahun. Adanya batu bersurat Terengganu menjadi lambang kemegahan tulisan keramat kita ini. Tulisan rumi baru digunakan 50 tahun.

Sultan – sultan Melayu hantar surat kepada Raja Portugal, England dan Perancis guna tulisan jawi. Ulama – ulama kita tulis kitab – kitab hebat warisan Nusantara guna tulisan jawi. Punyalah sayang orang Melayu dengan tulisan jawi sampai mereka panggil diri mereka orang jawi, bangsa jawi dari tanah jawi.

Tapi sekarang hilang sudah identiti gah ini dari bangsa Melayu.

Ceritanya hampir sama dengan bahasa Arab. Dulu bahasa Arablah bahasa rasmi untuk sains. Orang Eropah kemudian terap ilmu – ilmu saintifik Arab ke dalam bahasa Latin. Martin Kramer kata kalau ada anugerah nobel pada tahun 1000, golongan yang akan bolot habis semua anugerah tak lain adalah Muslim.

Sekarang lebih 90% terbitan sains seluruh dunia adalah dalam bahasa Inggeris. Kertas akademik yang dikeluarkan Harvard lagi banyak daripada jumlah keseluruhan yang dikeluarkan 17 negara Arab.

Akan jadi kenyataankah ramalan Prof Kong Kyoung Seok bahawa jawi akan pupus 10 – 20 tahun lagi?


Pelajar PhD UKM ditawar Jadi Felo di Universiti Harvard

BANGI, Mei 2018 – Pelajar tahun akhir Ijazah Doktor Falsafah di Institut Kejuruteraan Mikro dan Nanolectronik (IMEN), Mohd. Nuriman Nawi telah ditawarkan menjadi Felo dalam bidang Fizik Gunaan di Harvard University, United States.

Beliau adalah anak didik Dr. Ahmad Rifqi Md Zain, memulakan penyelidikan terhadap pengesan cahaya didorong oleh kemajuan teknologi cahaya di dunia, seterusnya membuat penyelidikan terhadap peranti pengesan cahaya berdasarkan grafin atau bahan dua dimensi yang lain.

Menceritakan tentang kejayaan beliau menjadi Felo di Fakulti Sastera dan Sains, Harvard University, Mohd. Nuriman berkata, beliau telah diperkenalkan oleh penyelianya kepada seorang profesor di Harvard University.

“Penyelia saya, Dr. Ahmad Rifqi adalah seorang penyelidik yang mempunyai kepakaran dalam teknologi fabrikasi peranti yang tersangat kecil dan juga merupakan rakan penyelidik kepada profesor tersebut.

“Beliau telah datang ke persidangan di Malaysia sebagai pembicara utama dan kami telah bersua ketika sesi persidangan di mana saya telah menjadi salah seorang pembicara.

“Dari situ secara tidak langsung beliau telah menemuduga dan berminat dengan kerja-kerja yang dijalankan oleh kumpulan kami di IMEN dan menjemput kami ke Harvard sebagai felo untuk berkongsi dan melakukan penyelidikan di sana,” jelasnya.

Katanya, disebabkan kekangan masa, beliau telah dijemput untuk melakukan penyelidikan selama enam bulan dan kemudiannya pulang ke Malaysia untuk mempertahankan tesis sebelum menjadi graduan UKM.

“Setelah selesai penyelidikan di IMEN, saya boleh kembali semula ke Harvard untuk meneruskan penyelidikan selama tempoh maksima lima tahun atau sehingga selesai penyelidikan di sana,” katanya.

Mohd. Nuriman berkata, jangan malu untuk untuk bertanya dan perlu mempunyai minat yang mendalam dalam bidang penyelidikan yang dilakukan adalah bonus terhadap kejayaan seseorang pelajar.

“Kepada pelajar pascasiswazah yang lain, sikap adalah segala-galanya. Apabila kita menceburi sesuatu bidang, sikap yang positif adalah sangat-sangat diperlukan dalam melakukan penyelidikan.

“Kita jangan sesekali malu untuk bertanya dan walaupun kita sibuk dengan penyelidikan yang dibuat, janganlah kita lokek untuk berkongsi pengetahuan dengan rakan-rakan yang lain,” nasihatnya.

Sumber: www.ukm.my


Apa Itu Paradoks?

Pernah dengar cerita Pinocchio?

Pinocchio adalah cerita tentang anak patung kayu yang apabila menipu, hidungnya akan memanjang.

Pernah tak terfikir, apa akan jadi pada hidung pinocchio jika dia sebut

“Saya sedang menipu sekarang”

Kalau Pinocchio cakap benar:

Kalau Pinocchio sedang menipu:

Jadi apa hidung dia nak buat??

Situasi sebegini adalah apa yang kita panggil sebagai paradoks.

Paradoks adalah satu kenyataan yang seolah – olah mencanggahi dirinya sendiri, atau tak mampu diselesaikan dengan logik dan tak masuk akal.

Dan biasanya paradoks akan menghasilkan situasi yang membingungkan kepala.

Contoh – contoh Paradoks

Ada banyak paradoks yang popular sepanjang zaman. Berikut adalah beberapa daripadanya

Katakan anda mencipta mesin masa dan kembali ke zaman silam. Kemudian anda cari datuk anda yang masih bujang, dan anda bunuh dia!

Apa yang akan berlaku seterusnya?

Disebabkan anda bunuh datuk anda, maksudnya mak atau ayah anda tak lahir. Maka anda pun tak lahir.

Kalau anda tak lahir, macam mana anda nak bunuh datuk anda?

Paradoks ini adalah masalah yang menghantui banyak cerita pengembaraan masa.

Seseorang yang berbangsa X mengatakan semua bangsa X sebagai penipu.

Tapi dia juga berbangsa X, jadi dia pun menipu. Maksudnya kenyataan dia bahawa bangsa X adalah penipu adalah satu penipuan. Bermakna bangsa X bangsa yang bercakap benar.

Kalau macam tu benarlah kenyataan dia bahawa bangsa X penipu…

Hah lain kali jangan rasis dengan bangsa sendiri.

Dalam sains juga ada paradoks, contohnya paradoks yang popular dalam astrofizik yang menjadi hujah untuk buktikan bahawa makhluk asing tidak wujud, iaitu paradoks fermi.

Ringkasnya, kalau alam semesta tersangat besar, dan ada berbilion – bilion bintang yang berusia berbilion tahun, kenapa kita tak jumpa langsung apa – apa kesan alien? Mana mereka semua?

Persoalan ini membawa kepada penafian kewujudan alien.

Selain itu ada juga paradoks yang pelbagai dalam bentuk lukisan dan gambaran.

Imej – imej yang membingungkan dan tak masuk akal ini kita panggil sebagai objek – objek mustahil.

Jenis – jenis Paradoks

Jadi, kita bolehlah katakan paradoks sebagai masalah – masalah yang memeningkan kepala dan tak masuk akal, tapi adakah semua paradoks ini tak boleh diselesaikan?

Jawapannya tak juga. Ahli falsafah Willard Quine membahagikan paradoks kepada tiga jenis:

Paradoks antinomi adalah paradoks yang mendatangkan krisis pemikiran, yang mencanggahi dirinya sendiri, dan hanya boleh diterima kalau kita menolak cara kita berfikir.

Antinomi adalah paradoks yang betul – betul paradoks, seperti paradoks Pinocchio dan paradoks mesin masa tadi. Paradoks – paradoks ini mungkin tak akan boleh diselesaikan.

Paradoks veridikal adalah paradoks yang pada mulanya mendatangkan kejutan dan tak masuk akal, tapi sebenarnya boleh diselesaikan kalau kita fikir panjang.

Contohnya seorang lelaki yang mengatakan dirinya berumur 21 tahun, tapi baru sambut 5 hari jadi.

Ini mungkin dengar macam tak masuk akal, paradoks!

Tapi masalah ini diselesaikan dengan penjelasan bahawa lelaki tersebut lahir pada 29 Februari tahun lompat, yang datang cuma 4 tahun sekali.

Paradoks falsidikal ini dengar macam paradoks, tapi hakikatnya salah sebab kesalahan pada premis.

Contoh kalau orang tanya “kalau Tuhan cipta semua benda, maka apa sebelum Tuhan?”

Sekali dengar macam paradoks yang tak boleh diselesaikan, tapi kesalahan pernyataan ini sebenarnya adalah pada perkataan ‘sebelum’.

Konsep ‘sebelum’ datang daripada konsep masa. Kalau tak ada masa, tiada konsep sebelum dan selepas.

Tuhan pula adalah pencipta masa. Maka konsep ‘sebelum’ tak terpakai pada Tuhan yang mencipta masa. Maka soalan itu salah. Seolahnya seperti orang yang bertanya “Kalau makanan ini dimasak oleh tukang masak, maka siapa yang masak tukang masak?”

Kesimpulan

Ringkasnya, memahami perihal paradoks agak penting dalam menyampaikan idea dan buah fikiran, agar tak mudah terperangkap dalam kebingungan.

Jangan biarkan diri anda diselubungi paradoks.


Fakta Tulisan Jawi yang Kita Kena Tahu

Sudah semakin ramai yang tidak mengenal apa itu tulisan jawi.

Tulisan jawi dulu merupakan tulisan keramat dan lambang peradaban Melayu, tapi kini semakin dilupakan.

Hakikatnya, banyak cerita menarik tentang tulisan tradisi kita ini. Berikut adalah beberapa fakta – fakta tulisan jawi yang kita kena tahu!

Orang – orang Melayu sewaktu kedatangan Islam di Kepulauan Melayu sangat suka dengan agama yang baru datang ini.

Cintanya orang Melayu dengan Islam, sehingga mereka tukar tulisan lama mereka Pallava, kepada tulisan jawi semata – mata untuk lebih faham Quran dan Sunnah.

Malah, umat Melayu mengenali diri mereka sebagai orang jawi, bangsa jawi dari tanah jawi dengan berbahasa jawi dan bertulisan jawi.

Orang yang menggunakan tulisan jawi pula dianggap petanda dia beragama Islam. Maka dari itu, datanglah frasa ‘masuk jawi’ atau bersunat untuk orang yang baru masuk Islam.

Tulisan jawi yang paling tua dalam dunia boleh ditemui pada batu bersurat Terengganu, iaitu sejak tahun 1303 Masihi lagi.

Tulisan rumi pula baru digunakan secara rasmi selama 50 tahun.

Tulisan jawi digunakan secara meluas di Nusantara dalam pentadbiran adat istiadat perdagangan dan pendidikan.

Tulisan perundangan semacam Hukum Kanun Melaka, Undang – undang Johor, Pahang dan Kedah semuanya adalah tulisan Jawi.

Tulisan jawi juga adalah tulisan yang berkuasa. Surat raja – raja Melayu kepada raja Portugal, England, dan Perancis semuanya tulisan jawi.

Karya ulama – ulama semacam Daud Fatani, Abd al Samad al Falimbani, Ali Abd Rahman al Kelantani semuanya ditulis dalam jawi.

Dan apabila mesin pencetak kerajaan Mekah didirikan buat kali pertama pada tahun 1884, dicetak kitab – kitab jawi yang diberi nama ‘kitab kuning‘.

Huruf – huruf hijaiyah Arab asalnya ada 31, kemudian orang Melayu jadikan 37 dengan menambah huruf va, nya, ga, pa, nga dan ca.

Semua bunyi ini tidak wujud dalam sistem bunyi bahasa Arab. Sebab mereka tak boleh sebut.

Dulu tulisan jawi asal memang serupa dengan tulisan Arab.

Tapi kemudian berubah sedikit demi sedikit untuk membantu pembacaan. Sebabnya, jawi merupakan satu tulisan yang rumit. Banyak boleh salah baca.

Kalau tak dibuat ejaan jawi baru pasti kekal kekeliruan guna jawi.

Jadi untuk selesaikan masalah ini tulisan jawi berkembang dan diperbaik dari masa ke masa.

Teori perkembangan tulisan jawi sangat menarik hingga dikaji oleh Prof Kong Kyoung Seok, seorang rakyat Korea.

Jati diri orang Melayu ini terhakis sedikit demi sedikit dengan kuasa penjajah Barat.

Pada tahun 1956, Kongres Bahasa dan Persuratan Melayu membuat keputusan:

“…sudah sepatutnya tulisan Rumi dirasmikan bagi persuratan Melayu dengan tidak menghapuskan tulisan jawi sehingga masa menentukannya..”

Sehinggalah tahun 1963, Akta Bahasa Kebangsaan mengisytiharkan tulisan rasmi bahasa Melayu ialah tulisan rumi.

Tulisan jawi hanyalah boleh digunakan untuk pendidikan Islam. Bermakna, tulisan jawi tidak boleh lagi digunakan untuk nama jalan, pembangunan bandar dan lain – lain. Pengaruhnya semakin lama semakin pudar.

Malah menurut Prof Kong Kyoung Seok, tulisan jawi mungkin akan pupus 10 – 20 tahun lagi…

Kesimpulan

Maka itulah dia nasib tulisan jawi.

Usaha untuk memelihara tulisan jawi cuba dibuat dengan menerbitkan Utusan Melayu seminggu sekali, malah diterap dalam silibus JQAF.

Tapi sebenarnya kitalah yang bertanggungjawab menyelamatkan tulisan jawi sebab pupusnya bahasa apabila tiada siapa yang menggunakannya.


Sumbangan – sumbangan Sarjana Islam dalam Matematik

Subjek matematik mungkin subjek yang paling kurang digemari oleh ramai pelajar. Banyak cara cikgu – cikgu dan mak ayah guna untuk ‘paksa’ anak – anak mereka suka dengan subjek ini.

Namun kadang – kadang sukanya kita dengan sesuatu subjek boleh terlahir dengan penghargaan terhadap sumbangan – sumbangan manusia – manusia hebat dalam sejarah. Mereka kerah peluh, keringat dan darah untuk bidang ilmu yang mereka cintainya.

Bagi yang beragama Islam, lebih – lebih lagi perlu ditanam rasa suka terhadap matematik apabila mengetahui sumbangan sarjana – sarjana Islam terhadap bidang ilmu ini.

Berikut adalah beberapa daripadanya.

1) Al – Jabar (algebra)

Aljabar diasas al-Khawarizmi untuk menyelesaikan masalah zakat, fara’id dan urusan perniagaan. Istilah mal, jazr, ka`b dan seumpamanya diambil daripada istilah umat Islam yang kemudiannya disebut di Eropah sebagai quadratic, root dan cube. Istilah tersebut mempunyai sistem nilai Islam yang menunjukan falsafah ilmu berkenaan.

2) Trigonometri

Ilmu trigonometri diasaskan oleh rangkaian al-Tusi, Abu’l-Wafa al-Buzajani, dan al-Kashi dengan penakrifan fungsi sin (sine), kosin (cosine) dan tangen (tangent).

Lahirnya trigonometri adalah untuk selesaikan masalah – masalah berkaitan dengan kajian falak syar`i yang mengkaji tentang takwim solat, kalendar, gerhana dan pentarikhan.

Kajian trigonometri sarat dengan latar belakang fiqh Islami. Demikian pula kajian trigonometri sfera yang diasas oleh al-Biruni bertujuan untuk menentukan arah kiblat serta aktiviti pelayaran umat Islam khususnya pelayaran jamaah haji ke Tanah Suci Makkah.

Dalam hubungan yang sama, alBiruni mengasas ilmu atlas kartografi dengan lakaran peta di atas glob dengan koordinat tempatan untuk merujuk kedudukan sesuatu tempat berasaskan koordinat Makkah.

Al-Biruni mengasas bidang penghampiran secara interpolasi pula berkaitan dengan usaha untuk mendapatkan nilai sin(1°) dengan tepat. Dalam suasana yang sama, Sama`wal al-Maghribi dan al-Kashi memulakan penulisan pecahan perpuluhan untuk mencari ketepatan nilai ? hingga 18 angka bermakna dalam usaha mengira jisim langit dengan tepat.

3) Logaritma

Kajian logaritma dilakukan oleh Ibn Hamzah al-Maghribi dengan menghubungkannya dengan songsangan fungsi eksponen serta menukarkan operasi pendaraban kepada penambahan berdasarkan pengembangan sin(?+?). Kajian ini dilakukan dengan penuh sistem nilai masyarakat Islam menyelesaikan masalah mereka.

Pemalsuan Sejarah

Sumbangan tokoh – tokoh Islam dalam bidang matematik secara khusus dan keilmuan lain secara umum cukup banyak dan memberi impak besar sehingga akhirnya mencetuskan Renaissance di Barat.

Uniknya, Islam sahaja agama yang mencetuskan penganutnya untuk meneroka ilmu sains dan matematik sebagai tuntutan khusus agama.

“Dalam Islam, tidak dalam agama lain,” ahli sejarah David King mengatakan “Pelaksanaan pelbagai ibadat dibantu oleh prosedur – prosedur saintifik”.

Namun hakikat ini seolah disembunyikan dalam teks sejarah matematik yang popular. Hal ini kerana pencetak buku sejarah Barat menghapuskan fakta sejarah tersebut khususnya yang melibatkan umat Islam.

Dalam konteks pemalsuan fakta sejarah itu, nama-nama barat sering digunakan untuk menggantikan nama ahli matematik Muslim yang mengasas beberapa bidang utama matematik.

Barat tidak gemar mengiktiraf pencapaian tamadun lain, lalu dalam hubungan ini penulis Barat menggantikan nama Newton sebagai pengasas kalkukus untuk menggantikan nama al-Kindi misalnya dan sekali gus menghapuskan kaedah interpolasi al-Biruni untuk digantikan dengan nama kaedah Newton-Raphson.

Mereka turut menggantikan nama Ibn Hamzah al-Maghribi dengan Lord Napier atau Briggs dalam logaritma dan menggantikan nama Abu’l-Wafa dengan Rogiomantamus sebaagi pengasas bidang trigonometri.

Maka sayanglah jika kita biarkan saja sejarah ini dipadamkan, dan diganti pula dengan sejarah penjajah yang mahu kita rasa terkebelakang!

Rujukan :Epistemologi, falsafah dan etnomatematik: ke arah kesepaduan kuantitatif dan kualitatif- Dr Mat Rofa


Pencapaian – pencapaian Membanggakan Sekolah Tahfiz

Sekolah Tahfiz sering kali menjadi mangsa pertikaian segelintir pihak. Dikatakan, sekolah ini tidak menyumbang kepada masyarakat, melahirkan masyarakat jumud, tiada fungsi, tiada masa depan dan sebagainya.

Bagi pengkritik, usaha pemeliharaan Quran dianggap tidak berfaedah. Namun hakikatnya, hafalan Quran adalah keajaiban dunia moden. Tiada buku dalam sejarah yang mendapat penghargaan dihafal seluruhnya oleh jutaan orang di muka bumi. Tahfiz wujud hatta di perkampungan terpencil di Afrika.

Kekalnya tradisi tahfiz ini zaman – berzaman di pelbagai ceruk dunia membolehkan umat Islam mengatakan dengan yakin tentang mukjizat pemeliharaan Quran. Tiada agama di dunia yang mengatakan dengan yakin ayat di bawah berkaitan kitab suci mereka:

“Jika seluruh salinan Quran, hardcopy atau softcopy, di muka bumi dihapuskan, umat Islam boleh mendatangkan salinan tepat 100% dalam masa beberapa jam!”

Ini adalah hasil sumbangan institusi tahfiz yang bertitik tolak sejak zaman Nabi Muhammad.

Namun begitu, hakikatnya selain hafazan kitab al Quran, sekolah tahfiz telah melahirkan beberapa pencapaian membanggakan dari aspek duniawi – berikut sebahagian daripadanya.

Antara tokoh akademik terkenal keluaran tahfiz pondok adalah Dato’ Dr Afifi al Akiti – yang merupakan pensyarah pengajian Islam di Fakulti Teologi, Oxford.

Dr Afifi tersenarai dalam 500 Muslim paling berpengaruh sejak tahun 2010.

Dua pelajar tahfiz dari Malaysia telah mencatat kejayaan membanggakan apabila merangkul pingat emas dalam Pertandingan Matematik Dunia ke – 14 pada tahun 2017.

Pertandingan yang menghimpunkan ramai pelajar dari seluruh dunia tersebut berlangsung di Manila, Filipina pada 22 dan 23 April tahun lalu.

Jad Haris Sabaruddin, 12, dari Maahad Tahfiz Tun Abdul Rahman Yakub (MATTARY) dan Najmi Asyraaf Abdul Halim, 10, dari Sekolah Kebangsaan Agama Datuk Haji Abdul Kadir Hasan yang mewakili pasukan Sarawak menjadi rakyat Malaysia pertama yang memenangi pingat emas di kejohanan itu, dan menjadi kebanggaan hasil didikan tahfiz.

Siapa kata golongan Hafiz tiada peluang dalam bidang profesional?

Ramai pelajar lepasan tahfiz menjadi teknokrat dan profesional dalam pelbagai bidang seperti kedoktoran, kejuruteraan dan bidang profesional lain. Ramai juga menjadi pimpinan utama negeri dan negara malah berjaya memimpin masyarakat dalam sektor kerajaan, jabatan, NGO, seperti yang dilaporkan dalam Sinarharian.

Malah, terdapat platform Professional Huffaz (PROFAZZ) yang khas menggabungkan dua elemen profesional dan huffaz.

Menariknya, PROFAZZ ini terajui oleh 5 adik – beradik yang semuanya menghafal Quran, dan semuanya memegang jawatan profesional seperti doktor, peguam, jurulatih motivasi dan pengurus syarikat.

Maahad Tahfiz Negeri Pahang (MTNP) membuktikan arena debat bukanlah dunia yang mustahil buat pelajar tahfiz apabila merangkul piala Menteri Besar Pahang, lantas membawa pulang RM 3000 wang kejuaraaan.

TIGA pelajar tingkatan empat Maahad Tahfiz Negeri Pahang (MTNP) memenangi Anugerah Pingat Emas hasil Duo Jeli Madu. Inovasi ini menarik perhatian juri dalam pertandingan akhir Anugerah Pencipta Muda Antarabangsa Ketiga (IYIA) di Dewan Konvensyen Surabaya, Indonesia.

Ciptaan Jeli Madu Tinggi Antioksida mereka mampu merawat penyakit radikal seperti boleh mencegah kanser dan merawat penyakit radikal berkaitan kardiovaskular.

Pelajar – pelajar Tahfiz ini adalah perintis muda yang menggalas cabaran mengharumkan nama negara di peringkat dunia.

Masih menganggap pendidikan Tahfiz sebagai lekeh?


Topi Mortarboard Graduasi Itu Asalnya Tempat Meletak al Quran, Kenapa Dibaling?

Hari graduasi sememangnya adalah antara hari paling istimewa dan ditunggu – tunggu. Setelah berhempas pulas di Universiti selama bertahun – tahun, akhirnya tibalah masa mereka merangkul ijazah.

Dalam majlis tersebut, graduan akan menyarung sepasang jubah, dan mengenakan sejenis topi khas di kepala, yang diberi nama mortarboard.

Pemakaian pakaian ini hakikatnya cukup simbolik, namun amat malang apabila ramai yang menganggap ia hanyalah satu upacara turun – temurun yang tidak lain menjadi bahan fotografi yang cantik sekali seumur hidup.

Berasal Daripada Islam

Amalan dalam majlis graduasi hakikatnya berasal daripada Islam, yang kemudian dicedok oleh Barat.

Malah menurut Dr Afifi al – Akiti, amalan yang dipopularkan oleh Universiti Oxford ini berasal daripada tradisi pondok. Hal ini termasuklah budaya seperti makan ramai-ramai, menunggu pengetua sebelum makan dan membaca doa, semua ini berasal daripada tradisi Islam. Namun sekarang ia lebih dikenali sebagai budaya Harry Potter.

Sistem pensijilan juga adalah tradisi Islam. Dalam bidang hadis , di Kairouan, pelajar yang lepasi pendidikan dan ujian hadis akan diberi sijil bernama Bil Haq al – Riwayah yang bermaksud ‘kebenaran untuk meriwayatkan hadis’.

Istilah ‘Bil Haq al Riwayah’ ini pula kemudian dipinjam dan dialih kepada bahasa Latin sebagai ‘Baccalaureate’ (BA).

Bukan Pakaian Biasa – Biasa

Jubah yang dipakai oleh penuntut dan guru mengikut warna masing-masing bertujuan membezakan orang awam dengan penuntut ilmu dan ilmuwan. Terdapat juga kisah di mana seorang menteri perlu menukar jubah menteri kepada jubah sarjana bila ingin membacakan hadis kepada pendengar.

Jika seorang itu layak mengajar, mereka akan disarungkan jubah yang digunakan oleh ilmuwan dan upacara ini masih diteruskan sehingga kini, terutamanya penganugerahan kepada penerima ijazah doktor falsafah.

Malah yang lebih menarik, topi mortar board, atau Qalansuwah dalam bahasa Arab, adalah tempat untuk mengikat al Quran di atas kepala. Itulah sebabnya kenapa reka bentuk mortar board leper di bahagian atas.

Ini menunjukkan tanda penghormatan tertinggi kepada Kalamullah, itulah tujuan sebenar bergraduasi menurut tradisi Islam. Agar Ilmu yang diperoleh membantu meninggikan ayat – ayat Allah.

Maka agak menghairankan mengapa boleh terlahir tradisi melontar mortarboard setelah bergraduasi. Simboliknya agak …. mengerikan.

Dari mana datangnya amalan ini?

Amalan Baru yang Tiada Kaitan dengan Ilmu

Beberapa sumber melaporkan bahawa amalan melontar mortar board ini satu amalan yang baru. Ia bermula pada 1912 di US, pada hari graduasi ketenteraan Naval Academy.  Mereka sebelum itu dikehendaki memakai topi berpangkat midshipman selama 4 tahun. Pada hari tersebut buat pertama kali mereka diberi topi berpangkat pegawai untuk dipakai. Maka mereka membaling topi lama mereka sebagai tanda kegembiraan.

Tradisi ini kemudian berkembang dan menenggelami simbolik asal majlis graduasi.

Bukan saja ia melanggar tujuan asal topi tersebut, hakikatnya amalan membaling mortarboard ini berbahaya dan telah diharamkan di beberapa tempat. Terdapat kes kecederaan ngeri di mana bucu mortarboard terkena pada mata seorang pelajar 17 tahun sehingga mengakibatkan trauma.

Jelas, reka bentuk asal mortarboard tidak sesuai untuk dibaling. Ia bukan tujuan asal. Namun kemudian diusulkan pula agar reka bentuk dan materialnya diubah agar lebih lembut dan tidak membahayakan apabila dibaling.

Nampaknya gambar graduasi membaling sebiji topi lebih berharga daripada keseluruhan budaya dan tradisi ilmu.


Sarang Lebah Berbentuk Heksagon – Bukti Penguasaan Matematik Lebah

Lebah memang mengagumkan. Bukan sahaja mereka menghasilkan penawar semula jadi madu yang mengagumkan kita zaman berzaman, budaya kerja seekor lebah juga amat sukar ditandingi dan memalukan masyarakat kita.

Banyak perkara tentang lebah yang menarik. Tapi pernah tak anda terfikir, kenapa bentuk sarang lebah sebegini:

Heksagon

Kenapa bentuk heksagon? Kenapa tidak bentuk petak, atau bulat, atau tiga segi?

Rupa – rupanya jawapan kepada persoalan ini membuktikan bahawa lebah juga adalah ahli matematik dan pakar ekonomi.

Penghasilan sarang bagi lebah adalah satu kerja industri yang memenatkan, jadi mereka perlu pastikan bahawa output, atau hasil kerja mereka cukup efisien. Jika tidak, seolah – olah anda lakukan kerja buruh yang keras namun kemudian bukan saja bos beri anda gaji yang sikit, tapi kemudian binaan anda cacat pula.

Lebah bukanlah seperti golongan jurutera yang tuang kerja, mereka sememangnya menghendaki madu dan larva mereka disimpan dalam satu bentuk geomentri yang memaksimakan ruang pada luas kawasan sarang yang terhad, di samping meminimakan penggunaan sumber.

Persoalannya, bentuk geometri mana yang mahu dipilih?

Mereka menolak bentuk bulat, sebab banyak ruang yang terbazir. Bentuk petak pula kecil, tidak sesuai untuk dibuat larva.

Dengan ilmu matematik dan kejuruteraan yang mereka miliki, mereka pilih bentuk yang terbaik, heksagon.

Jika semua sisi adalah sama – iaitu mengikut bentuk heksagon yang sempurna, setiap sel sarang lebah akan muat secukupnya. Sarang lebah adalah seperti permainan susun suai. Setiap bahagian akan tercantum sempurna.

Menariknya, bukti tentang betapa efisiennya bentuk heksagon telah didebatkan oleh ahli matematik selama ratusan tahun dalam satu masalah yang dipanggil honeycomb conjecture dan baru saja dibuktikan beberapa tahun yang lepas.

Tidak diketahui sama ada lebah tersebut menerbitkan jurnal pengiraan pembuktian bentuk heksagon seperti di atas di universiti lebah dan dipersembahkan kepada permaisuri mereka. Kalau berlaku, kita harapkan Pixar untuk menganimasikannya.

Teorinya, pemilihan bentuk heksagon adalah penambahbaikan ‘trial and error’ lebah selama zaman – zaman sehinggalah mereka mendapati satu bentuk yang paling mendatangkan kebaikan kepada koloni dan mereka tetap dengan bentuk tersebut sampai sekarang.


Pelajar Melayu Genius Phd Cambridge Kongsi Rahsia (Video)

Amin Rukaini Mustafa, seorang pelajar PhD dalam bioteknologi di Universiti of Cambridge berkongsi rahsia beliau menuntut ilmu.


Kenapa Belajar Luar Negara?

Pilihan untuk belajar di luar negara, sekadar pengalaman di sana, rata-rata berlegar pada kehendak-kehendak dan keinginan peribadi. Nak rasa perkara- perkara baru, nak dapat didikan di universiti-universiti terkemuka untuk karier pilihan yang lebih baik, atau mungkin nak tengok salji dan mat saleh. Agak jarang juga jumpa pelajar yang memilih belajar di UK contohnya kerana kehendak dasar pendidikan.

Hakikatnya, pemilihan untuk belajar di negara perlu ditimbang tara dengan baik dan dianalisis selumatnya oleh pelajar sebelum memilih untuk memberi komitmen belajar ribuan kilometer dari rumah.

Berikut disenaraikan beberapa kebaikan belajar di luar negara yang menjadi pilihan kebanyakan pelajar

Ini mungkin antara faktor terbesar yang mendorong pemilihan untuk belajar di luar negara.  Bila dah hampir satu perlima abad belajar di negara yang sama, bertemu dengan orang-orang yang sama, maka timbullah keinginan nak rasa perkara baru beribu-ribu batu jauh dari rumah. Biasanya orang-orang yang bersifat ‘adventurer’ – mahukan pengalaman – pengalaman baru yang akan buat pilihan ni.

Iya lah, pengalaman jauh dari mak ayah, sistem baru, duduk sendiri bukan semua orang sanggup tempuh.

Jujurnya, ini juga sebenarnya sebab utama saya pilih nak isi borang tajaan luar negara dulu. Saya fikir, perspektif statik tentang banyak perkara – negara, agama, pendidikan – perlu dicabar. Saya perlu melihat the gambaran yang lebih besar. Kemudian barulah perbandingan atau penambahbaikan boleh dibuat.

Apa pengalaman baru paling besar di tempat saya belajar, iaitu di UK? Dah pastilah cuaca dia. Cuaca di UK ni sangat….menarik sampaikan dia jadi bahan paling senang nak berkomunikasi dengan orang di sana. Jumpa tukang kunci dia borak pasal cuaca, jumpa lecturer borak cuaca. Dalam satu hari, bumi UK ni boleh bagi 5 jenis cuaca.

Sistem belajar yang moden juga jadi pilihan pelajar-pelajar untuk ke luar negara. Mungkin perbezaan paling ketara negara Malaysia dengan negara – negara maju dari sudut ini adalah kelajuan internet dan kompleksiti sistem belajar dan mengajar.

Pengurusan pangkalan data mereka memang cemerlang. Setiap universiti ada applikasi masing-masing untuk anda semak jadual-jadual mendatang serta info-info lain. Bahan-bahan pembelajaran seperti slaid kuliah diberikan kepada anda dalam bentuk online sebelum kuliah untuk anda baca dulu sebelum ke kelas. Anda ada profail sendiri yang lengkap dan mudah diakses. Apa-apa perubahan atau kemas kini yang berlaku akan diberikan kepada anda dalam bentuk notification, sama seperti sistem facebook.

Internet yang laju buatkan anda tak perlu masak maggi, tukar mentol bilik dan berlari 10 km sebelum video kuliah anda siap loading.

3. Budaya baru

Isu perbezaan budaya adalah satu topik yang menarik untuk dibincangkan oleh pelajar-pelajar luar negara. Sebahagian mungkin berpandangan pendedahan budaya Barat kepada pelajar negara Timur mungkin agak negatif. Sebahagian budaya seperti cara berpakaian, sosial, parti, pemakanan mungkin agak bercanggah dengan budaya dan kepercayaan Timur terutama bagi yang beragama Islam. Rasanya nasihat yang paling kerap saudara-mara di kampung beri pada anak saudara yang nak ke luar negara adalah suruhan jauhi benda-benda semacam tu.

Tapi, tak dinafikan ada juga budaya-budaya yang baik, seperti budaya efisiensi, budaya jalan raya yang mantap, pengurusan data dan layanan pelanggan yang cemerlang.

Jadi adakah pendedahan budaya-budaya baru ini baik atau buruk? Saya kira hal ini bergantung kepada pelajar itu sendiri. Pelajar yang berprinsip akan mengetahui disiplin menguruskan kejutan-kejutan budaya yang berlaku. Pada saya, melihat budaya-budaya baru ini muktamadnya adalah baik kerana meluaskan horizon pemikiran. Kadangkala, kita akan lebih menghargai budaya sendiri apabila ia tiada di negara orang.

Contoh perkara yang jarang diamalkan di sana adalah amalan beri salam pada tenaga-tenaga pengajar. Di Malaysia, itu satu budaya yang biasa. Di sini ucapan hormat pada pensyarah tak diamalkan maka terasa ada jurang dengan mereka.

4. Universiti ranking tinggi

Ini juga antara faktor utama pemilihan belajar di luar negara. Saya kira antara syarat tajaan penaja adalah pelajar mesti dihantar ke pusat pengajian tinggi yang berprolifik, sekurang-kurangnya top 100 dalam dunia. Bila dihantar ke universiti yang terkemuka seperti Ivy League, matlamatnya adalah supaya pendidikan yang diterima bertaraf dunia. Dapat belajar bersama-sama dengan pelajar-pelajar terbaik seluruh dunia adalah satu peluang yang sangat baik untuk menjadi kompetitif.

Saya kira nama universiti pun dicari yang gempak-gempak untuk diisi dalam curriculum vitae. Kalau boleh letak nama Uni Cambridge dalam CV, bukan setakat syarikat-syarikat berebut, orang kampung pun kagum. Mak ayah apatah lagi.

Bila disebut tentang ranking Universiti, suatu berita baik yang kita terima adalah kedudukan Universiti tempatan semakin melonjak dan akhirnya menembusi kedudukan 100 teratas. Tertinggi sekali adalah Universiti Malaya pada tangga ke 87. Tak mustahil akan ada pusat pengajian tinggi di Malaysia duduk sebaris dengan Ivy league, bukan?

Keburukan Belajar Di Luar Negara

Sekiranya kebaikan belajar di luar negara berkisar seputar aspek personal, keburukannya pula banyak apabila dinilai dari sudut dasar dan polisi pendidikan kebangsaan. Saya cuba mencari dokumen-dokumen rasmi yang membincangkan justifikasi penghantaran ribuan pelajar ke luar negara saban tahun tetapi tiada. Kalau ada pun naratifnya bersifat negatif.

Apa keburukan belajar di luar negara?

1. Kos tinggi

Ini mungkin keburukan paling besar polisi penghantaran pelajar Malaysia ke luar negara. Di UK- Ireland, tajaan seorang pelajar untuk tamatkan pengajian kejuruteraan atau perubatan boleh mencecah RM 600 000 – RM 1000 000. Itu untuk seorang. Ditambah lagi dengan polisi yang menghendaki pelajar bukan Eropah (non-EU) untuk membayar dua kali ganda yuran pengajian, kerajaan atau penaja perlu berbelanja besar untuk pendidikan di UK-Ireland.

Mungkin kerajaan Malaysia sanggup menghantar ramai anak-anak watan ke luar negara berbanding kerajaan negara membangun lain kerana ia memperuntukkan 16 % bajet untuk pendidikan (sekitar RM 37 billion), jumlah peruntukan tertinggi di Asia Timur.

Jika pelaburannya besar, maka pulangannya mestilah besar. Akan tetapi kemenjadian pelajar-pelajar luar negara sekarang hakikatnya sedang dipertikai. Pelan strategik pengajian tinggi 2020 menggariskan bahawa kualiti graduan universiti luar negara hanyalah lebih baik dari segi persepsi majikan.

Saya tidak pula menjumpai sebarang kertas kerja yang membandingkan kemenjadian kedua-dua golongan pelajar ini. Tetapi saya kira indeks kemenjadian pengajian tinggi perlu dirangka untuk membantu kajian polisi.

2. Dasar pengantarabangsaan

Sekiranya anda seorang pemimpin kerajaan, yang mana satu pilihan anda? Hendak menghantar rakyat negara anda belajar di universiti terkemuka negara lain atau bangunkan sendiri universiti terkemuka negara supaya rakyat negara lain pula yang datang ke negara anda? Kerajaan yang punya aspirasi dan bervisi pasti akan pilih pilihan kedua.

Itulah pendekatan kementerian pendidikan melalui dasar pengantarabangsaan. Melalui dasar ini, kerajaan mensasarkan 200 000 pelajar antarabangsa dari luar negara untuk datang belajar di Malaysia. Pelan 2007-2020 merancang agar nisbah 50:50 dicapai antara pelajar antarabangsa dengan pelajar tempatan.

Maka, penghantaran pelajar-pelajar ke luar negara sedikit sebanyak akan menjejaskan aspirasi ini. Ketika universiti tempatan menerima pelajar asing, pelajar kita pula ‘lari’ ke universiti luar. Imej dan reputasi IPT tempatan akan sedikit tercemar.

3. Talent pool – pelajar2 yang cemerlang tak sumbang naikkan reputasi uni tempatan

Untuk belajar di luar negara, anda perlu melepasi pemarkahan yang ketat sewaktu tempoh persediaan di dalam negara. Hanya pelajar-pelajar yang terbaik yang dapat lepasi kuota yang begitu terhad. Jadi, saya kira tak salah saya katakan pelajar yang dihantar ke luar negara adalah antara asset-aset modal insan yang terbaik yang dimiliki negara.

Maka apa akan jadi apabila talent pool negara dihantar ke universiti luar? Dr Sharifudin Lubis mengatakan bahawa dah pastilah kualiti universiti tempatan akan merudum kerana mereka tak menyumbang kepada menaikkan reputasi uni tempatan. Sebaliknya, universiti luar negara pula yang akan terus meningkat baik kerana menerima sumber pelajar-pelajar yang berkualiti.

Beliau juga menyambung, dan point ini buatkan saya terfikir juga. Secara logiknya pelajar-pelajar yang cemerlang ini tetap akan cemerlang walaupun belajar di dalam negara. Kawan-kawan saya yang top scorer sewaktu di Malaysia biasanya akan tetap konsisten di uni luar negara. Jadi bukanlah universiti atau sistem pendidikan yang tentukan kecemerlangan pelajar tetapi bergantung pada pelajar itu sendiri.

Cadangan beliau adalah untuk buka lebih banyak universiti cawangan luar negara di Malaysia, bukannya hantar pelajar kita ke sana. Kalau dulu, kita kena hantara pelajar ke luar negara kerana uni tempatan tak banyak dan tak banyak bidang pengajian ditawarkan. Tetapi masih valid ke sebab tu sekarang?

4. Isu ideologi dan bertepatan ke dengan falsafah pendidikan kebangsaan?

Sekali lagi saya tegaskan penulisan saya ini adalah lebih kepada konteks UK dan negara barat secara umumnya. Mungkin suatu perkara saya rasakan kurang diambil perhatian oleh kementerian pendidikan dengan penghantaran pelajar Malaysia ke negara Barat adalah impak ideologi setempat.

Pelajar-pelajar yang dibentuk oleh kementerian pendidikan, tidak kiralah di luar atau dalam negara, seharusnya dipastikan selari pola pemikiran dengan falsafah pendidikan kebangsaan.

Antara isi dan tujuan utama falsafah pendidikan kebangsaan adalah berkisar kepada kepercayaan kepada Tuhan. Hal ini selari dengan rukun negara pertama yang kita ikrarkan setiap minggu di sekolah. Malah, menurut Datuk Dr Syed Othman Alhabshi, falsafah negara kita tak jauh beza dengan dengan konsensus sedunia Persidangan Dunia mengenai Pendidikan Muslim Pertama yang diadakan di Jeddah, dari 31 Mac hingga 8 April 1977. Sumber pendidikan adalah dari wahyu dan akal.

Prinsip ini berbeza dengan atmosfera negara Barat yang sekular dan atheist-oriented.

Pihak Education Malaysia London pernah membuat satu program yang mengumpulkan pelajar-pelajar Malaysia. Dalam program tersebut, dilontarkan beberapa persoalan-persoalan kritikal untuk mencabar pelajar. Antara persoalan yang terbesar adalah “perlu ke rukun negara pertama, kepercayaan kepada Tuhan dimansuhkan untuk menghormati golongan ateis?”. Sangat mengejutkan apabila sebahagian pelajar menyokong cadangan tersebut dan tidak dicabar. Bagi saya ini suatu red flag yang bahaya.

Sekiranya takungan pelajar-pelajar yang mindanya berorientasi begini semakin bertambah, dan mereka sangat berpotensi memegang jawatan-jawatan besar negara, adakah falsafah pendidikan kebangsaan akan dipinda pada masa akan datang?

Jadi, apa peranan pelajar luar negara?

Tulisan saya ini bukanlah untuk mempertikai keputusan penghantaran pelajar ke luar negara atau untuk menghina pelajar-pelajar dalam negara. Saya bersyukur dikurniakan peluang terbang belajar. Saya juga merasakan rezeki belajar di luar negara boleh jadi lebih baik untuk saya. Saya tak dapat hidup dua kehidupan dalam satu masa maka jalan mana yang Allah buka untuk kita maka kita perlu manfaatkan sebaiknya.

Walaupun begitu kehidupan tiga tahun di sini taklah saya boleh katakan begitu berbeza dengan pengalaman belajar di Malaysia selama ini. Banyak rungutan-rungutan yang kita dengari dulu juga diulang oleh pelajar di sini. Lecturer ajar baca slide, sistem periksa yang muntahkan balik benda yang dibaca last minute, pelajar lewat, ponteng kelas, kelas 80% kosong, lecturer merungut pelajar main-main, pelajar tak tau nak buat apa lepas grad, main Dota dalam kelas dan lain-lain.

Pendek kata, tak banyak beza sana dan sini. Mereka dan kita sama-sama manusia, masing-masing ada masalah dan kelemahan.

Jadi, introspeksi ini sedarkan saya bahawa bukanlah beradanya saya di sini untuk semata-mata sijil. Ramai orang yang ada sijil. 10 tahun lagi, nilai sijil graduation ini mungkin akan sama saja nilainya dengan sijil PMR dan UPSR yang mungkin kini berhabuk dalam almari.

Pengalaman dan cabang hidup yang Allah pilih untuk kita sebaliknya lebih unik dan berharga. Terpulang pada kita untuk terjemahkannya menjadi jawapan kepada masalah umat.

Rujukan:


Kenapa Belajar Luar Negara?

Soalan ini seronok untuk dibincangkan. Walaupun mungkin agak sensitif dan kontroversi (?) Apa pandangan anda 🙂 ?


Pelajar Melayu Genius Phd Cambridge Kongsi Rahsia

Amin Rukaini Mustafa, seorang pelajar PhD dalam bioteknologi di Universiti of Cambridge berkongsi rahsia beliau menuntut ilmu.


Fakta Menarik Tulisan Jawi yang Kita Kena Tahu!

Banyak fakta menarik tentang tulisan keramat warisan orang Melayu ini!


Apa Itu Paradoks?

Bersedia untuk gerakkan gear otak anda.


“Saya Sekolah Biasa – Biasa Je”

Diorang semua ni sekolah SBP, MRSM, aku sekolah harian biasa je”


Nombor Kosong, Kenapa Kau Pelik?

Awat hang macam ni, kosong?


Kenapa Rujukan Tak Boleh Wikipedia?

Setiap kali kita letak rujukan Wikipedia pada tugasan kajian kita, mesti cikgu marah dan tak bagi. Tapi kenapa?


3 Fenomena Alam Menakjubkan yang Buat Kita Kata Subhanallah

Kadang – kadang bila kita belajar tentang subjek mata pelajaran, terutama sekali sains, kita akan terserempak dengan beberapa fenomena alam mindblowing yang buat kita jatuh cinta dengan subjek tu, dan langsung membuat kita kata subhanallah.

Berikut tiga daripadanya!


5 Universiti Paling Tua Dunia

Senarai universiti – universiti paling tua dunia. Sebelum tengok, cuba teka universiti mana nombor 1?


Soalan Peperiksaan Paling Pelik

Soalan peperiksaan darjah 5 yang datang dari China ini tular menggila di media antarabangsa! Ramai yang kata soalan silap. Hakikatnya, soalan berani dari penggubal periksa ini mengajar pengajaran yang sangat berharga!


Kisah Menarik Abang Ini Bereksperimen Berdasarkan Ayat Quran

Seorang pengguna Twitter mengongsikan kisah menarik beliau membuat pameran eksperimen berdasarkan ayat Quran. Sangat mengujakan!

Ayat Quran yang dimaksudkan oleh abang tersebut adalah ayat berikut:

”Dan, Dialah yang membiarkan dua laut yang mengalir (berdampingan); yang ini tawar lagi segar dan yang lain asin lagi pahit; dan Dia jadikan antara keduanya dinding dan batas yang menghalangi.” (QS Al-Furqan: 53)

Pertemuan dua laut tersebut biasa dikaitkan dengan fenomena laut dua warna selat Gibraltar

Sains moden menerangkan bahawa apabila dua laut yang berlainan bertemu, terdapat pembenteng antara keduanya. Benteng ini membahagikan dua laut supaya setiap laut memiliki suhu, kemasinan dan ketumpatan. [Principles of Oceanography, Davis, pp. 92-93.]